Joanes Etxeberri Ziburukoa - Wikipedia, entziklopedia askea.\nArtikulu hau Ziburuko idazleari buruzkoa da; Sarako idazlea gaitzat duena beste hau da: «Joanes Etxeberri»\nZiburu, 1665 (84/85 urte)\npoeta, teologoa, apaiz katolikoa eta idazlea\nJoanes Etxeberri (Ziburu, c. 1580 - ib., c. 1665) XVII. mendeko euskal idazlea izan zen.\nBere jaioteguna ez da ezaguna, baina bere lehendabiziko liburua 1627an argitaratu zela eta eginiko erlijio ikasketak kontuan harturik, ziur asko 1580 inguruan izan zen Ziburun. Pauen, Jesusen Konpainian, Teologia eta latin ikasi zituen, Teologian doktore izatera iritsirik. Sarako Eskolaren barruan kokatzen da bere lana.\nManual devotionezcoa. Lehen orrialdea.\nHiru liburu argitaratu zituen, denak poesia erlijiosozkoak. Arnaud Oihenartek dioenaren arabera, bazituen beste zenbait idazlan, berak bere begiz ikusi zituenak, artean gutunak, Eguneroscoa izeneko beste liburu bat eta euskal hiztegi bat.\nManual debozionezkoa: Manual Devotionezcoa, edo ezperen oren oro escuetan erabilltceco liburutchoa: Bordelen, 1627an lehenengoz argitaratua eta bigarrenez 1669an. Azken honen faksimilea dugu eskura (Hordago, 1978) eta Patxi Altunak egindako lehendabiziko zatiaren edizio kritikoa (Euskaltzaindia, Euskararen lekukoak 3, 1981). Bi zati ditu:\nLehendabizikoa (3.814 bertso): katolizismoaren doktrinaren azalpena.\nBigarrena (4.000 bertso): otoitzak.\nLiburu hau digitalizaturik ikus Gallica-n.\nNoelak: Noelac eta berce canta espiritual berriak Iesus Christoren biciaren misterio principalen gañean eta sainduen ohoretan besta buruetacotz, 1631n argitaratua eta askotan berrargitaratua. Lau zati ditu:\nJesusen bizitzaren misterioei buruzkoak.\nJainkoaren eta santuen ohoretan egindakoak.\nSantu banakakoei buruzkoak.\nElizara erabiltzeko liburua: Eliçara erabilltceco liburua, lehendabizikoz 1636an argitaratua eta 1665 eta 1666an berrargitaratua. Bertrand Etxauzi eskainia. Liburu honen atarikoan ageri dira Klaberiaren bertso ospetsuak:\n« Burlatzen naiz Garibaiez,\nzeñak mintzatu baitire\nEzen zirenaz geroztik\negin bere historiak\nLiburu hau digitalizaturik ikus Bilketan[Betiko hautsitako esteka].\nEguneroscoa: Ezezaguna dugu. Batzuek pentsatu dute Manual Devotionezcoa bere liburu nagusiaren zati bat baino ez dela, baina Oihenarten hitzek argi xamar aditzera ematen dute beste liburu bat dela.\nHiztegia: Oihenart eta Pouvreauren arteko gutuneriari esker ere ezagutzen da. Gutunetan eta Pouvreauren hiztegian bertako sarrera batzuk gorde dira, azken honetan eskuarki E laburdurapean. Hauen arabera, baliteke euskara-latin hiztegia izatea. Hona adibide batzuk:\nbethurusa, supercilium, E\ndeithorezco eresia, cantus lugubris, E\ndurdoa, trocus qui baculo ejectur a pueris, E\neliçateguia, munus eccl[es]ia, E\nerkhatcea, comparer, comparare, E\nhiroia, apostema, E\nHonako hauek dirateke Manualaren ezaugarri behinenak:\nLerroak 15 silabakoak dira, eta binaka hoskide, hots, distikoak.\nBertsoaren eskema 4/4/4/3 da, zesura zortzigarren silabaren ondoan.\nMetri causa hitzak ohiko hurrenkeratik at kokatuak ager daitezke, bai eta zangalatrauan ere: adibidez, aditz nagusia eta laguntzailea bi lerrotan banatuta.\nJoanes Etxeberri gizon jantzia zen eta euskaraz eta latinez idatzi zuen poesia. Dudarik ez dago bere garaian oso jakintsu, azkar eta argitzat edukia zela: horrela diote bere liburuen eliz-oniritziek, eta liburu guztietan lagun eta miresleek eskainitako poesiak agertzen dira. Axular eta biak dira XVII. mendeko euskal literaturaren gailurrak, bata hitz lauz eta bestea hitz neurtuz.\nTrento ondoko katolizismoak bultzatu zuen literaturaren testuinguruan ulertu beharreko idazlea dugu. Bikain menderatzen zituen erretorikaren legeak: "...no solamente la inventio, sino la dispositio, la elocuencia, y particularmente la declamatio, cultivando la pintura de las imágenes, la teatralidad. Etxeberri es un perfecto representante de los "estilos jesuitas" en lengua vasca" \nIzena sarritan mugagabe agertzen da (dagoque guerla eta içurri).\nErgatibo plurala "-ek" izan arren, puntuak hala eskatuta inoizka "-ak" ere erabili zuen.\nSoziatiboan "-kin" nahiz "-kien". Itxura berekoak dira genitiboaren formak ere: hequin "haien", auaritiosequien "abariziosen"...\nPosesibo arruntak (ene, hire, gure...) eta posesibo indartuaen (neure, heure, geure...) arteko banaketa zaharra beti gorde zuen.\nIzenondoa izenaren ondoan (falta venialac) zein aurrean (venial faltac) ager daitezke.\nEta juntagailuaz lotutakoetan bigarrenak bakarrik ohi darama mugatzaile eta atzizkia.\nKonparaketetan ecen baino-ren baliokide da.\n"-ela" eta "-en" atzizkiak baliokide gisa ager daitezke, baita perpaus berean ere (...pensatcen / Gu çurruac guiñela eta onac erho ciraden).\nHasieran drik ez duten subjuntibozko formak ditu (ezazun "dezazun") eta d duten aginterazkoak (heda dieçadaçu "heda iezadazu").\nHitanoa oso maiz erabili zuen.\n↑ Lafitte, Pierre, 1967, L´art poetique basque d´Arnaud d´Oyhenart (1665), Baiona: Gure Herria. P. Urkizuren berrarg., Oihenart 15 (1997), 177-207.\n↑ Altuna, Patxi (1981), Manual Devotionezcoa (lehen zatia), 10. or.\n↑ Urquijo, Julio de, 1909, “Las citas del Diccionario de Pouvreau”, RIEV 3, 504-519.\n↑ P. Altuna (1981: 25-29)\n↑ Arcocha, Aurélie & Beñat Oyharçabal (2009), Siglo XVII. Desarrollo y edición de las letras vascas septentrionales, http://www.basqueliterature.com/es/basque/historia/klasikoa/XVII.%20mendea\n↑ Ezaugarri andana bat bildua du Patxi Altunak Manualaren edizioaren hitzaurrean (1981: 16-25).\nISNI: 0000 0000 3175 0585\nLiteraturaren Zubitegia: 618\nBNF: 12140611r (data)\nOrriaren azken aldaketa: 24 ekaina 2021, 17:30.


Valentziak eta Kantabriak elkarrekin sustatu dituzte eskualdeko produktuak | Consumer\nValentziak eta Kantabriak elkarrekin sustatu dituzte eskualdeko produktuak\nGaztak, antxoak, ardoak eta hestebeteak dira komunitate horietako elikagai adierazgarrienetako batzuk.\nHitzarmen horren helburu nagusia da autonomia-erkidego horietako kalitatezko nekazaritzako elikagaiak sustatzea; besteak beste, gaztak, antxoak, mendiko eltzekaria eta Kantabriako ohiko uxuala, baita arrozak, hestebeteak, esgarraeta, ardoak eta Valentziako haitzuloak ere.\n«Gastronomia- eta ardo-kofradiak funtsezko eginkizuna betetzen ari dira Valentziako Erkidegoan kalitatezko nekazaritzako elikagaiak sustatzeko, bai Espainian, bai kanpoan», azaldu zuen Cotinok.\nEra berean, sektore horrek sortzen dituen produktuen ezaugarrien hedapena nabarmendu zuen, Valentziako Amerika Bela Kopa 2007. urtean egiteko Nekazaritza, Arrantza eta Elikadura Sailak sortutako «Zapore Mediterraneoa» kanpainen bidez. «Gaur ezarritako hitzarmenarekin (atzotik), “Zapore Mediterraneoa”, oraingo honetan, “Kantabria Infinita”, Espainiako eskualde horretako turismoa sustatzeko eslogana, sartzea lortu genuen», gehitu zuen Cotinok.\nMediterraneoko zapore productos regionales-eu Valentzia


Irekia Eusko Jaurlaritza - Gobierno Vasco :: Eusko Jaurlaritza bat dator Bilbaoko Portu Agintaritzako lehendakariaren eskabidearekin, estatuak Bilbaoko Portuaren kudeaketa transferi dezan eta hegoaldeko tren-saihesbidea gara dezan\nEusko Jaurlaritza bat dator Bilbaoko Portu…\nPort of Bilbao, Basque Country Iturria: Irekia\nEusko Jaurlaritzako Ingurumen eta Lurralde Politika Saila bat dator Bilbaoko Portu Agintaritzako lehendakari Asier Atutxak Bilbaon, Forum Europa-Tribuna Euskadin adierazitako eskabidearekin, “estatuak Bilbaoko Portuaren kudeaketa transferi dezan eta hegoaldeko tren-saihesbidea gara dezan”.\nBesteak beste sailburu Ana Oregi eta Arantza Tapia, Bizkaiko diputatu nagusia, Bilbaoko alkatea eta Euskal Autonomia Erkidegoko Merkataritza, Industria eta Itsasketa Ganberetako arduradunak bertaratu ziren topaketa ekonomiko batean eman zuen hitzaldian, Asier Atutxak azaldu zuenez, Portuko lehendakaritzatik “intermodalitatearen esparru estrategikoan aurrera egiteko behar diren inbertsioak egin behar dira, batzuk baliabide propioekin baina beste batzuk ez, hala nola etorkizuneko hegoaldeko tren-saihesbidea. Aukeraz baliatzen naiz Gobernu Zentralari eskatzeko saihesbide horren proiektua hainbat fasetan bultza eta gara dezan, Eusko Jaurlaritzak planteatu duen bezalaxe. Gainera, gure portuen kudeaketa deszentralizatua behar dugu, gertuagokoa eta gure Herrian integratuagoa, eta horrexegatik eskatzen dut Bilbaoko Portuaren kudeaketa Euskal Autonomia Erkidegoari transferitzeko”.\nAtutxak foro ekonomikoan azaldu zuenez, “egungo portuen legeak gehiegi mugatzen du portu-agintaritzen autonomia ekonomiko-finantzarioa eta ez ditu kontuan hartzen portu bakoitzaren berezitasunak, eta hori trafiko berriak erakartzeko eta sarrerak gehitzeko politiketan nahitaez aplikatu behar dugun malgutasunaren aurka doa. Nabarmena da, hortaz, gure portuen kudeaketa deszentralizatuaren premia eta Bilbaoko Portuaren kudeaketa Euskal Autonomia Erkidegoari transferitu beharra”, eta iritzi horretan bat datoz Euskal Autonomia Erkidegoko garraioaren arduradun nagusiak.\nSailburu Ana Oregik zuzentzen duen Eusko Jaurlaritzako Ingurumen eta Lurralde Politika Sailak babesa eman dio Portu Agintaritzako lehendakariaren proposamenari, Bilbaoko hegoaldeko trenbide-saihesbideari dagokionez, “lehen fasea datozen lau urteetan gauzatzeko, horrek aukera emango bailuke Serantes mendiko tunela irekitzeko eta egungo trenbide-saretik igarotzea saihesteko, eta, hartara, portua Algeciraskoarekin konektatzen duen trenbide-korridore atlantikoaren garapenean aurre egiteko eta hiri-ingurunearekiko bizikidetza hobetzeko”.\nAsier Atutxak hitzaldian azaldu zuenez, “Portu Agintaritzak bete-betean asmatu zuen zabalkuntza handi hori une egokian egin zuenean, horrek aukera eman baitio XXI. mendeari modu lehiakorrean lan egiten duten terminal, biltegi eta zerbitzuekin ekiteko, eta horri esker lortu dugu funtzionaltasun mistoa (industriala, merkataritzakoa, logistikoa eta turistikoa) duen hirugarren belaunaldiko portua izatea”.\nPortu Agintaritzako lehendakariak xehatu zuenez, “urte hauetan sortu den industrialdeak Euskal Autonomia Erkidegoko energia-polorik handiena hartzen du, hirigunetik urrun dagoen milioi erdi metro koadroko azaleran. Bertan kokatzen dira, solteko gai solidoen zenbait instalazioz gain, dozena bat puntako energia-enpresa, gisa horretako industrialde batean azken urteetan egin den inbertsiorik handiena gauzatu dutenak eta gune energetiko garrantzitsuenetako bat sortu dutenak, estatuko portuen artean ez ezik, Europa osoan ere”.\nMerkataritza-zonan, 373.000 metro koadro eta 1.300 metroko atrakatze-lerroa dituen edukiontzien terminala du Bilbaok. Portuan enpresa berriak instalatu dira, bai salgai konbentzionalekin bai solteko gai solidoekin lan egiten dutenak, mota guztietako salgaiak mugitzea ahalbidetzen dutenak: siderurgiakoak, makineria, automobilak eta horien piezak, papera eta paper-orea, ikatza, txatarra, burdin totxoak, sulfatoa, kokea, ongarriak, sufrea, zinka, zerealak edo klinkerra.\nBilbaoko Portua Europako Arku Atlantikoko garraio- eta logistika-zentro garrantzitsuenetakoa da eta konexioak ditu mundu osoko 859 porturekin. Portuan salgaien garraioaren inguruan mugitzen den jarduera portuko operadoreek (itsas agenteak, enpresa garraio-kudeatzaileak, aduanetako agenteak, praktikaje-zerbitzua, atoian eramatekoa eta amarratzekoa, estibatze-enpresak, zama lotzeko enpresak, hondakinen kudeaketa…), zerbitzu osagarrietako enpresek eta portuko zerbitzu-instalazioen erabiltzaileek osatzen dute.\nJoan den urtean 32,9 milioi tona kudeatu zituen, eta estatu-mailan 5. portua izatea lortu zuen. Bilbao lehen portua da trenbidez garraiatutako salgaien ehunekoari dagokionez, zuzeneko konexioa du estatuko sarearekin, bederatzi portu lehorretan du presentzia eta atez ateko zerbitzu intermodalak eskaintzen ditu, penintsulako puntu bakar bat ere alde batera utzi gabe.\nBere sare operatiboak zerbitzuak eskaintzen ditu Europako iparralderantz, trafiko ugarirekin eta zuzeneko itsas linea askorekin, karga lehorrean. Horren guztiaren ondorioz, portu liderra da penintsularen eta Europa Atlantikoko beste herrialde batzuen arteko trafikoetan. Hala, trafikoen % 45ek Europa dute jatorri edo helmuga, % 30ek Amerika, % 13k Afrika eta % 12k Asia.\nJarduera horrek 2014. urtean 624 milioi euroko gutxi gorabeherako inpaktua izan zuen Euskal Autonomia Erkidegoko BPGan, hots, euskal BPGaren % 0,90. Hala, Euskal Autonomia Erkidegoko enpleguaren % 0,93 mantentzen lagundu zuen, zuzeneko, zeharkako eta eragindako 7.897 enplegurekin, eta 77 milioi euroko zerga-itzulkina sortu zuen. Joan den urtean egindako trafikoaren % 65 inportazio-trafikoei dagokie eta % 35 esportaziokoei. Horrek esan nahi du 2014. urtean EAEn esportatu ziren tona guztien % 49 Bilbaoko Portutik irten zirela.\nBilbaoko Portuko gurutzaontzien turismoak 43 gurutzaontzi erregistratu zituen joan den urtean, 80.161 bidaiari guztira, eta ferryaren eskalek beste 94.981 bidaiari mugitu zituzten. Euskal BPGaren gaineko gutxi gorabeherako inpaktua 7,27 milioi eurokoa izan zen, urtean 145 enplegu mantendu zituen eta 0,81 milioi-euroko zerga-itzulkina sortu zuen. Bilbaoko Portuak urtean sortzen duen guztizko inpaktua, aldez aurretik identifikatutako jardueren artean dauden fluxu ekonomikoak araztu ondoren, Euskal Autonomia Erkidegoko BPGaren % 1,29koa eta Bizkaiko BPGaren % 2,55ekoa da.\nAsier Atutxak zehaztu zuenez, “dagoeneko aurten lizitatu da erdiko kai-muturraren lehen fasea, 125 milioi euroko inbertsioarekin; horrekin 324.000 m² portu-lurzoru irabaziko dugu 39 hilabetetan. Estatu osoan portu-azpiegituran egindako 2016. urteko inbertsiorik handiena izango da, baina, duela gutxi kontrakoa argitaratu bada ere, ez da inbertsiorik garestiena izango. Lurzoru berri horrek ezarpen logistiko-industrial berriak erakartzeko aukera emango digu. Hemendik 2 urtera berriz egin beharko dugu beste gogoeta bat, kai-mutur horren bigarren faseari ekingo diogun erabakitzeko, horrek beste 276.000 m² hazteko aukera emango digu-eta”.\nEkonomiari dagokionez, egungo kudeaketan portuko obrak finantzatzeko portuaren ustiapenak sortzen dituen baliabideak, eskatutako banku-maileguak eta, etapa jakin batean, Europar Batasunaren diru-laguntzak erabili dira. “Zenbaitetan kontrakoa uste bada ere, Bilbaoko Portua da estatuko sistema urtean 4,5 milioi eurorekin finantzatzen duena. Geure jarduerak sortu duenaren emaitza besterik ez da izan gure garapena” zehaztu zuen Bilbaoko Portu Agintaritzako lehendakariak.


Gaiak - EuroSoTL 2019 - UPV/EHU\nEuroSoTL 2019ko biltzarreko komunikazioak orientazio modura eta ez baztertzailean antolatuko dira, honako gai hauetan oinarrituta:\n1. Azterketaren eta ikerketaren garapena graduko eta graduondoko ikasleetan\nGoi mailako ikasleek, aurrez aurre izango duten etorkizuna edozein izanik ere, gai izan beharko dute errealitateari zorroztasunez behatzeko, arazo konplexu eta berriei erantzuteko, informazioak eta datuak zorroztasunez aztertzeko, ebidentzietan oinarritzen diren emaitzak eta interpretazioak jakinarazi eta zabaltzeko eta etikoki garapen jasangarriaren eta gizarte justiziaren erronkekin konpromisoa hartzeko. Irakaskuntzaren eta Ikaskuntzaren Ikuspegi Akademikoak ikaskuntza horiek ikasleek graduetan dituzten esperientzietan presente egon daitezela defendatzen du.\nAtsegin handiz hartuko dira Azterketan oinarritutako ikaskuntzei (Inquiry based learning) eta Ikerketan oinarritutako ikaskuntzei (Research oriented learning) buruzko komunikazioak, ikasleak ikerketa prozesu zabalagoen partaide dituzten esperientziak (Students as partners), ikaskuntzako eta garapen jasangarriko erronketan zentratzen den ikaskuntzako komunitate zabalak.\n2. Ikasleen inplikazioa bultzatzen duten esperientziak (Student Engagement)\nIkasleen inplikazioa edo Student Engagement goi mailako hezkuntzaren literaturan, batik bat ingeles hizkuntza duten herrialdeetan nabarmen zabaldu den konstruktu teorikoa da. Hu eta Kuh-k (2002) honela definitzen dute kontzeptu hori: “ikasleek, hezkuntzaren ikuspuntutik, lortu nahi diren emaitzak lortzen zuzenean eragiten duten eta balio handikoak diren jardueretan ematen duten ahaleginaren kalitatea”. Inplikazioa pertsonei banaka esleitzen zaien ezaugarria bada ere, planteamendu batzuen arabera, inplikazioa subjektuek elkarreragiteko dituzten ingurumen baldintzen araberakoa da. Hau da, ikasleak inplikatu egiten dira edo ez dira inplikatzen, ingurunean antzematen diren zenbait baldintzaren arabera. Ikerketa zabala izan da, egun arte eginiko azterlan enpirikoen arabera, ikasleen inplikazioan eragina duten inguruneko baldintza horiek zein diren zehazteko.\nGaur egun, unibertsitatera gizarte sareen eta gailu elektronikoen bidez sozializazio esanguratsua duten gazteen belaunaldi berria iristen da; horiek beren ikasteko eta pentsatzeko moduak eratzen eta zehazten dituzte. Kongresu honetan esanguratsuak izango dira profil horretako ikasleen inplikazioari buruzko ikuspegi berrien gaineko ekarpenak, bereziki graduetako lehen mailetakoak.\n3. Gero eta ugariagoak diren esperientzia berriak, ikaskuntza sakona eta esanguratsua sustatzen dutenak\nKongresu honek atsegin handiz hartuko ditu moldeak hautsi, errutinak irauli eta esperimentazioan aurrera egitea ekarriko duten ikaskuntzako eta irakaskuntzako esperientziak. Unibertsitate eta zientzia ikaskuntza abangoardistagorantz bideratutako bide berriak bilatzea, zorroztasuna, etika, sormena eta emozioa betiere aintzat hartuta, SoTL erkidegoa eratzen dugunok aurrez aurre dugun erronka da. Ikasleek “haratago” joateko egin beharreko ekarpena, gainerako eragileekin batera eta elkarlanean, bereziki esanguratsua da. Atal honetan, bereziki erantzun nahi dugu SoTL-k aztertu gabeko eremuak zein diren.\n4. Ikaskuntzaren eta irakaskuntzaren ikuspegi profesionala irakasleen garapen profesionala garatzeko helburu gisa\nIrakaskuntzaren eta ikaskuntzaren ikuspegi akademikoak (SoTL) aldaketa behar du irakasleen lanbide garapena eta unibertsitateko irakasleen prestakuntza ulertzeko moduetan. UK Professional Standards Framework for teaching and supporting learning in Higher Education eta Australian University Teaching Criteria and Standards Framework eskemek, besteak beste, ikuspegi berriak irekitzen dituzte eta eginkizun horretaz arduratzen diren unitate eta zerbitzuek unibertsitate irakaskuntza ulertzeko modu berri horietara hobeto egokitzen diren programak diseinatzea eragiten dute. Badakigu herrialde batzuk Britainiako eta Australiako esparruen antzekoak garatzen ari direla, eta unibertsitate eta prestakuntza unitate batzuk ere (Academic/Educational Development Units) dagoeneko ari dira irakasleen artean SoTL-ren garapena sustatzen duten esperientzia praktiko interesgarriak garatzen. Horiei zuzentzen gatzaizkie tematika honetan, eremu honetan eginiko hausnarketa eta aurkikuntzak partekatzeko.\n5. SoTL eta Garapen Jasangarrirako Helburuak (Agenda 2030)\nIrakaskuntzaren eta ikaskuntzaren ikuspegi akademikoak, jatorritik, goi mailako hezkuntzara etikatik hurbiltzea planteatzen du, zenbait baliorekin eta egiteko modurekin konprometituta. Nazio Batuetan 193 herrialdek 2015ean onetsi zituzten Garapen Jasangarrirako Helburuek baterako esparrua eratzen dute, unibertsitateetan maila guztietan presente egon behar duen nazioarteko agenda. Tematika horren bidez, zenbait helburu elkarrekin lotuta lantzen dituzten edo irakaskuntza-ikaskuntza prozesuan GJHetako bat edo batzuk zeharkako ardatz gisa sartzen dituzten proiektu, ideia eta ekintzen bitartez garapen jasangarrian laguntzeko erronkak beren gain hartzen dituzten jardunbideak aztertzen dituzten SoTL-ko komunitate eta taldeak gonbidatu nahi ditugu. Halaber, ongi etorriak izango dira irakasle, ikasle eta goi mailako hezkuntzatik GJHak garatzen laguntzen duten gizarte eragileen parte hartze plurala duten proiektu eta/edo erakunde eta ikasketa ekintzak.


Inpaktatzen duten kanpainak... - Nire igande-hausnarketak..\nInpaktatzen duten kanpainak...\nNire igande-hausnarketak.. | 2018-11-12 17:39\nKaixo! Hemen nago, beste igande bat, zuekin nire hausnarketak partekatzeko. Asteburu honetan DGT-aren kanpaina berria ikusi dut, "Vivo o muerto" kanpaina alegia. Iragarki hau ikusi ondoren, DGT-ren kanpaina ugari aztertu ditut eta guztietan helburu komuna ikusi dut: ikusleengan eragitea modu gogorrean, inpaktu handia sortuz. GKE-en kanpainak ere gogorrak izaten dira, zuzenean hartzailearengan eragiteko.\nArgi dago kanpaina baten giltzarria hartzailearengan eragiten lortzea dela eta hori Harreman Publikoetan darabiltzaten langileak ondo dakite. DGT-ko kanpainetan adibidez, argi antzematen da publizitate agresibo eta gogorra. Izan ere, elementu emozionalekin jokatzea oso estrategia burutsua izan daiteke modu egokian aplikatzen bada. Badira gaiak lantzeko bide ezberdinak: modu arrazionalagoa, emozionalagoa, explizitoagoa... eta bide bakoitza HHPP-ak kanpaina ezberdinak garatzea eskatzen du; ekitaldi ezberdinak, publiko ezberdina... DGT-aren HHPP-ko kanpainak target zehatz batera zuzenduta daude eta helburuak oso argi finkatutak dituzte. Hortaz, hain iragarki gogorrak zabaltzearen arrazoia argia da: haien helburuak lortzeko beharrezkoa dutela. GKE-en kasuan berdina gertatzen da, hartzailearen jarreran eragitea beharrezkoa dutela haien helburuak lortzeko. Baina mugaren bat al dago kanpainen gogortasunarekiko? Elementu emozionalekin jokatzeak hartzaileak manipulatzea esan nahi du?\nNire ustez, oso modu burutsuan erabili behar dira elementu emozionalak indar handia dutelako. Baina gai batzuk indar hori eskatzen dute. Adibidez, GKE-en kanpainak hartzailearen atentzio ditu behar dute, haiengan eragin laguntza lortzeko ("Fuck the Poor" kanpaina adibide nagusietarikoa dela uste dut). Beraz, nik neuk, elementu emozionalekin kanpaina inpaktatzaileak egitea artea dela uste dut. Artea bai, abilezia izugarria. Berriro ere, HHPP-ak magia egiten dute baliabide egokiekin gizartean eragiten.


ITUNES: ERROREA 2002 - ITUNES - 2019\n2002ko errorea konpontzeko iTunes moduak\n"Bilatu iPhone" - Telefonoaren segurtasuna nabarmen handitzen duen ezaugarri oso erabilgarria. Gaur egun, nola aktibatu den aztertuko dugu.\nTresna integratua "Bilatu iPhone" - Babes aukera, honako ezaugarri hauek ditu:\nApple ID pasahitzik eman gabe gailu osoa berrezartzeko aukera gaitzen du.\nGailuaren uneko kokapena mapan jarraitzen laguntzen du (baldin eta bilaketaren unean sarean badago);\nBlokeatutako pantailan edozein testu mezu ezkutatu gabe idazteko aukera ematen du;\nSoinua itzalita dagoenean ere funtzionatuko duen alarma ozen bat sortzen du;\nUrrunetik gailuko edukia eta ezarpenak ezabatzen dira informazio garrantzitsua telefonoan gordeta baldin badago.\nExekutatu "Bilatu iPhone"\nAlderantzizko arrazoi sinesgarriarik ez badago, bilaketa-aukera telefonoa aktibatu behar da. Eta interesa duen funtzioa gaitzeko modu bakarra Apple gailuaren beraren ezarpenen bidez zuzenean dago.\nIreki telefonoaren ezarpenak. Zure Apple ID kontua leihoaren goiko aldean agertuko da eta hautatu behar duzu.\nOndoren, ireki atala "ICloud".\nAukeratu aukera "Bilatu iPhone". Hurrengo leihoan, aukera aktibatzeko, mugitu graduatzailea posizio aktiboan.\nUne horretatik aurrera, aktibazioa "Bilatu iPhone" osatua izan daiteke, hau da, zure telefonoa modu seguruan babesten da galera (lapurreta) gertatuz gero. Zure gadget-aren kokapena unean jarrai dezakezu zure ordenagailutik iCloud webguneko arakatzailearen bidez.\nhttps://termotools.com eu.termotools.com © ITunes 2019


castellano euskera InicioArchivoArtículos destacadosGogoetaEkarpenakDocumentos1512: crónicaPresentaciónTiendaDistribuciónServiciosAgendaContactoHacerse socio\tInicio Nabarralde Kazeta Kazeta 62\nTags: NabarraldeNabarralde Saria Benito Lertxundiri\nUrtea bukatzear dela Nabarralde Sariaren 3. edizioak Benito Lertxundi abeslariaren ibilbide musikala omenduko du. Horretaz gain, Durangoko azokan aurkeztuko ditugun ekarpen berrien errepasoa egingo dugu Kazeta honetan\nAbenduaren 3a efemeride anitzeko data da: Nafarroaren eguna, euskararen nazioarteko eguna, Gerra Hotza bertan behera utzi zeneko eguna... Nabarralden geurea propioa dugu: Nabarralde Sarien eguna. Aurten 3. edizioa ospatuko dugu Sakanako Ziordia herrian eta Benito Lertxundi abeslariaren ibilbide oparoari egingo zaio aitortza. Aski ezaguna da artista oriotarrak Nafarroarekiko duen lotura estua, hainbat kantetan adierazi duena. Euskal kulturaren erreferente garrantzitsuenetako bat da Lertxundi, eta horregatik, Noaineko martxan eskuz esku pasa zen makila, gizarte haur berreraikitzeko talde lana sinbolizatzen duena, emango zaio Ziordian. Gure atarian aurki ditzakezue berri gehiago: www.nafarroa.biz/saria.Abenduan ere, Durangon dugu hitzordua. Azokan, urtean zehar argitaratu ditugun lan guztiak aurkitu ahal izango dituzue, eta baita aurreko urteetakoak ere. Berritasunen artean, Iñaki Egañaren “Vasconia: hechos, episodios y sucedidos” liburua dugu, eta bertan, historiagile donostiarrak gure iraganaren pasarteak era atseginean eta ulerterrazean kontatzen dizkigu. Gure historian sakondu nahi duten baina liburu zurrunak atseginegi ez duten horientzako irakurketa aproposa. Bigarrenik Luis Mª Mtz. Garateren lan berria, “Paradigma nafarra” (euskaraz eta gazteleraz). Paradigma honen planteamenduaren arabera Nafarroa da euskal errealitatearen ardatza, bere zentralitate politikoa, euskal herriaren Estatu bakarra izan delako. Saiakera honetan paradigma berriaren gakoak azaltzen dizkigu Luisek.Hirugarrenik, Tasio komikigileak “Euskal Herriko historia nafarra” komikia eskaini digu, kazeta ale honekin sustatzaile guztioi banatuko zaizuena. Kobetan bizi ziren arbasoetatik hasita gure iraganaren pasarte ezberdinak irudikatu ditu marrazkilari nafarrak, hain berezkoa duen humore puntuarekin. Aurtengo nobedadeen artean ere, irailean Oñatin ospatu zen historialarien biltzarrean jasotako akten liburua aurki dezakezue. Hiru egunetan zehar 20 adituk egindako ekarpen berritzaileak biltzen dira argitalpen honetan, Txertoa argitaletxeak –Nabarralderen koedizioarekin– guztion eskura jarri duena. Datorren urtean beteko den urteurrenaren harira, “1512. Historia de una conquista” Haria argitalpena atera genuen azaroan. Hainbat autoreen hausnarketak jasotzen dira bertan, konkistaren arlo ezberdinak landuz. “Lugares de memoria”, maiatzean argitaratu zen Hariarekin batera aurkeztuko dugu Durangon. 2011n zehar “Nafarroako historiaren sintesia” kaleratu dugu, joan den urtean arrakasta handia izan zuen Luis Mª Mtz Garataren gaztelerazko obraren itzulpena. Eta azkenik, Víctor Manuel Egiaren “Orotz-Betelu y Olaldea, una historia industrial a orillas del Irati”, zonalde honetako garapen eta ondare industrialaren azterketa sakona. Euskal Herriaren historia nafarraKazeta honekin Tasio komikigilearen azken lana etxera bidaliko zaie sustatzaileei, eta kontu bidez kobratuko da (prezio erdian, 9€). Edizio hau euskara hutsean egin dugu, baina gaztelerazko bertsioa prestatzen ari gara. Gaztelerazko bertsioa nahiago duenak harremanetan jarri eta postaz bidaliko zaizue.\nDeclaración de Ziordia\nLa entrega del Nabarralde Saria de este año al músico Benito Lertxundi se celebrará en el salón de plenos del ayuntamiento de Ziordia el próximo 3 de diciembre, día de Navarra. La elección de esta localidad de Burunda para la ceremonia viene marcada por el simbolismo del año que se inicia, 2012. La invasión castellana de las tropas del duque de Alba, de la que se cumplen 500 años en esa fecha, y que entró por Sakana, comenzó por Ziordia, entonces lugar de frontera.Como hemos explicado a menudo, son muchas las conquistas que ha sufrido Navarra a lo largo de la historia (1200, 1462, 1054...). Pero esa efeméride de 1512 ha quedado en la memoria como la de la pérdida del Estado, la soberanía y la independencia.La población de Ziordia ha querido sumarse a las distintas iniciativas de denuncia a aquella agresión que empezó por sus tierras, y en su casa consistorial se leerá el documento que así lo manifiesta, que queda abierto a quien lo suscriba. Para quien esté interesado, la declaración de Ziordia viene publicada en la última página de esta Kazeta.Por otro lado, el libro de viñetas de Tasio que hemos distribuido a los promotores va en euskera. Quien lo prefiera en castellano que se ponga en contacto con Nabarralde para cambiarlo (a la espera de que salga la edición, que esperamos inmediata).\nNabarralde: Joseba Asiron: Oñatiko akta liburuaNabarralde: Unitate didaktikoa: 1512. Nafarroaren konkistaTxente Rekondo: Un guión para una comedia o para un dramaPatxi Abasolo Lopez: Gazte eta nafarra... beti susmagarriMikel Burgui: De cómo se elegían los alcaldes y jurados de la villa de UxueNabarralde: Javier Etayo “Tasio”: Euskal Herriko historia nafarraIñaki Egaña: La batalla del relatoEmilio Monjo Bellido: Juana de Albret, reina de NavarraBeñi Agirre: Urtarrilak 1… ¡San Fermin!Adierazpena / Manifiesto\nNabarralde Kazeta 62.pdf


33. Ero Etxeko krosa izango da aurtengoa - Tolosaldea - Tolosaldeko ataria\n33. Ero Etxeko krosa izango da aurtengoa\nTolosaldeko Ataria 2020-01-10 11:57\nDatorren urtarrilaren 19an izango da eta, urteroko moduan, benjamin, alebin eta infantilek parte hartuko dute.\nUrte berria hastearekin batera, tradiziozko hitzordu da Ero Etxe elkarteko krosa. Datorren urtarrilaren 19an izango da aurtengoa, eta 33. aldiz ospatuko dute, gainera.\nKorrikalariek ikastetxeen bitartez bideratuko dituzte izen-emateak, baina, hala nahi duenak, probaren egunean ere izango du izena emateko aukera, irteera ordua baino ordu erdi lehenago.\nBenjamin, alebin eta infantilek parte hartuko dute, eta emakume eta gizonen kategoriak nor bere aldetik irtengo dira. Benjaminek itzuli motz bana egin beharko dute (1.100 metro), eta alebinek itzuli luzea (1.400 metro). Infantilen kasuan, ordea, ibilbide desberdina osatu beharko dute emakumeek (1.950 metro) eta gizonek (2.800 metro).\nLasterketa korrikalari helduenek zabalduko dute, 11:30ean, eta azken txanda benjaminena izango da, 12:30ak inguruan hasita. Beti bezala, irteera eta helmuga San Frantzisko pasealekuan izango ditu Ero Etxeko krosak.


Hasiera » Gurutzaldi Industriaren Albisteak » Holland America Line-k Nieuw Statendam eta Volendam Europako udako itsas bidaiak bertan behera uzten ditu\nGaur egun bertan behera utzitako Nieuw Statendam eta Volendam irteeretan erreserbatutako gonbidatuak 2021eko itsas bidaiara eramango dituzte Mediterraneoko Eurodam-ekin, abuztuaren 15eko urriaren 30eko transatlantiko zeharkalditik hasita.\nEurodamek Mediterraneoko iragarritako denboraldia mantentzen du urriraino\nNieuw Statendam eta Volendam itsas bidaiak bertan behera geratuko dira\nRotterdameko itsas bidaien denboraldia aldatu egin zen\nBitartean Holland America Line gobernuekin eta portuetako agintariekin lanean jarraitzen du gurutzaldi-etengabeko berrekitearekin lotuta, 2021eko udan geratzen den Europako bi itsasontzietako gainerako itsasontziak bertan behera uzten ari da, Nieuw Statendam eta Volendam. Horrek irailetik azarora abiatzekoak ziren itsas bidaiei eragiten die, irteera horiekin lotutako Biltzaileen Bidaiekin (itsas bidaia konbinatuak) batera.\nGainera, uztailaren 30ean Fincantieri ontziolatik aurreikusitako entrega ondoren, Rotterdamek gonbidatuak ez diren operazioetan jarraituko du irailaren 26an Amsterdametik (Herbehereak) egindako itsas bidaia arte. Rotterdamen izendapen ekitaldirako planak amaitzen ari dira.\n2021ean edo 2022an Europa itsas bidaiara joan ziren gonbidatuak\nBertan behera utzitako Nieuw Statendam eta Volendam irteeretan automatikoki erreserbatutako gonbidatuak 2021eko gurutzaldi batera eramango dituzte Mediterraneoko Eurodam-ekin, abuztuaren 15eko urriaren 30eko zeharkaldi transatlantikoa zeharkatuko duen bidaiatik hasita, eta pertsona bakoitzeko 100 $ barruko gastu kreditu bat jasoko dute.\nNieuw Statendam eta Volendam-eko gonbidatuek 2022an 2021eko tarifan bidaia baliokide batera joatea edo bezeroaren fideltasun kontuan sartuko den ordaindutako diruaren% 110eko Etorkizuneko Gurutzaldi Kreditua jaso dezakete.\nGaur egun bertan behera utzitako Rotterdameko bidaia batean erreserbatutako gonbidatuek 2022an nabigazio baliokidea aukeratu dezakete ordaindutako 2021eko tarifan, edo ordaindutako edozein dirutan% 110eko Etorkizuneko Gurutzaldi Kreditua jasotzea aukeratu dezakete.\nEzeztatutako bidaia bateko edozein gonbidatuk Holland America Line-ri ordaindutako dirua itzultzeko eska dezake.


Lidergoak txarretik ere badu – Taxoareko Hitza\nLidergoak txarretik ere badu\n23 urria, 2015 23 urria, 2015 Taxoareko Hitza\nTenerife-Osasuna| Nafarrak eta kanariarrak nor baino nor arituko dira igandean, 19:15etik aurrera. Osasunak Heliodoron hiru puntuak lortu, eta lidertzari eustea bilatuko du. Horretarako irletako madarikazioarekin amaitu beharko du; izan ere, 39 urte daramatzate gorritxoek Teneriferen zelaian irabazi gabe.\nAlde on ugari ditu, ezbairik gabe, sailkapeneko lehen postuan izateak. Aldarteari dagokionez batez ere. Talde bat lider dagoenean, jokalariak moralez gainezka izaten dira, egiten ari diren lanaz harro, eta giroan arnasten den baikortasun horrek maiz eragin handia izaten du berdegunean. Jokalariek konfidantza gehiagoz jokatzen dute, ausarida handiagoarekin. Haatik, alde txarrak ere baditu. Lidergoak presioa dakar, bertan irauteko derrigorrezkoa baita puntuak hirunaka batzea. Eta talde guztiak ez daude prest zama hori jasateko. Gainera, gainontzeko talde guztiek begirada liderraren jokatzeko eran paratzen dute, bere jokoa aztertu eta izan ditzakeen ahulguneak kausitze aldera. Partiden joanarekin batera, liderra mendean hartzeko taktika bereziak garatzen dituzte. Hala, neurketak irabaztea geroz eta lan nekezagoa bilakatzen da lehen postuan den taldearentzat.\nEgoera horretantxe dago Osasuna. Moralez gainezka, futbolaren alde gozoaz gozatzen, baina, era berean, lidergoaren alde mingotsa aurka daukala. Izan ere, azken bi jardunaldietan garbi ikusi da aurkariek gorritxoen jokoa ondo ikasi, eta hauei min egiteko metodo eraginkorra asmatu dutela. Taktika horren funtsa zelai erdian dago: talde nafarrak euskarri bakarrarekin (dela Merino, dela Mesa) jokatzen duela probestuta, aurkariek zelai erdian jokalari ugari pilatu eta nagusitasuna sortzen dute lerro horretan. Horrela egin zuen Alavesek, eta hala egin zuen Albacetek ere. Gaztela-mantxako taldeak azkenean porrot egin zuen Sadarren, baina itxura oso duina emanda. Bi euskarri eta hauen aurretik beste gizon bat kokatuta, gorritxoen zelai erdia deskonektatu zuen. Hala, nafarrek hiru puntuak lortzeko gogotik sufritu behar izan zuten.\nGauzak horrela, Osasunak Teneriferen aurka jokatuko du igande honetan. Aurkako dinamiken talka izanen da Heliodoron, nafarrak lehen postuan diren bitartean, kanariarrak jaitsiera postuetatik hurbil baitaude. Nolanahi ere, Albacetek ongi erakutsi bezala, aurkaria beheko postuetan egoteak ez du partida erraza izango denik esan nahi; are gutxiago, gorritxoen ahulguneak dagoeneko talde guztiek ezagutzen dituztela kontuan hartzen bada. Tenerife mantxarren gisara jokatzen saiatuko da, zelai erdian lerro indartsua eratuz, eta lerroak batuta mantenduz. Egoera horretan, gorritxoentzat gauzarik egokiena taktikaz aldatzea litzateke. Orain arte euskarri bakarrarekin aritzeak emaitza onak eman dizkie, baina horrela jokatuta irabaztea geroz eta zailagoa ari zaie egiten. Konponbiderik zentzuzkoena euskarrian Merino edo Mesarekin batera Oier bezalako jokalari bat jartzea litzateke. Hori eginda, Tenerife zelai erdian nagusi izatea galaraziko lukete.\nBestelakoan, orain arteko lerro beretik jarraitu ezkero, gorritxoek Heliodoron hiru puntuak patrikaratzeko aukera handiak izango dituzte. Estatistikak, edonola ere, ez dituzte lagun izango, Osasunak Heliodoron jokatu dituen 20 aldietan garaipen bakarra baino ez baitu lortu. Duela 39 urte izan zen, 1976 ko Errege Kopan. Geroztik hainbatetan jokatu dute han, bigarren zein lehen mailan, baina behin ere ez dira garaipenarekin itzuli. Beraz, garaipen batek, lidertza mantentzeaz landa, bolada ezkor horri amaiera ematea suposatuko luke.\nMesa eta Pucko, Olavide eta Berenguerren ordez\nIgandeko partidari begira hamaikakoan aldaketak eginen ditu Enrike Martinek. Hala ikusi ahal izan da gaur goizeko entrenamenduan. Arrizabalagakoaren planen arabera, Mesak Olavideren lekua hartuko du, eta Puckok, bere aldetik, Berenguerrena. Horrela, zelai erdian Mesa (euskarri bezala), Roberto Torres eta Merino (Olavidek utziriko lekuan) arituko dira, eta aurreko lerroan Pucko eta Nino recordmana. Partida oso berezia izango da almeriarrarentzat, Tenerifen jokatu baitzituen bere kirol bizitzako urterik onenak. Mesarentzat ere esanahi berezia duen neurketa da, bere jaioterriko taldearen aurka jokatuko baitu. Astean zehar adierazi duenez, noizbait bertan jokatzea gustatuko litzaioke.\nMin hartutako jokalariei dagokionez, erizaindegia gutxinaka hustuz doa. Izan ere, Loties eta Martinsek alta jaso dute jada. Martinek agian oraindik ez ditu deialdian sartuko, baina eskuragarri izango ditu bederen. Aitzitik, David Garcia, Milic eta Alex Sanchez deialditik kanpo geldituko dira ziurtasun osoz. Hirurak min hartuta dira, eta oraindik aste batzuk eman beharko dituzte osatze lanetan.\nLaburpen hitzak 2015/16,Adelante Liga,Heliodoro,Osasuna,Tenerife\nPrevious postHitzometroa| Osasuna-Albazete\nNext postPodcasta| Tenerife-Osasuna\n3 erantzun “Lidergoak txarretik ere badu” sarreran\nPingback-a: Podcasta| Tenerife-Osasuna | Taxoareko Hitza\nPingback-a: Dinamika aldaketa, geroz eta nabariagoa | Taxoareko Hitza\nPingback-a: Podcasta|Osasuna-Mallorka | Taxoareko Hitza


Andrzej Frycz Modrzewski - Wikipedia, entziklopedia askea.\nWolbórz (en) , 1503ko irailaren 20a (egutegi gregorianoa)\nWolbórz (en) , 1572 (68/69 urte)\nfilosofoa, teologoa, idazlea eta politikaria\nAndrzej Frycz Modrzewski (latinez: Andreas Fricius Modrevius; Wolbórz, Polonia, 1503ko irailaren 20a - 1572ko udazkena) poloniar teologoa eta idazlea izan zen.\nHumanista eta katolikoa zen. Katolikoek eta protestanteek elkarren artean harremanak izan behar zituztela uste zuen. 1543an, Lascius, sive de poena homicidii ("Laszio edo giza hilketaren zigorra") idatzi zuen, epaitegietan gertatzen ziren gorabeheren kontra. Commentariorum de Republica emendanda (1551, "Estatua zuzendu beharraz") ere idatzi zuen.\nWikimedia Commonsen badira fitxategi gehiago, gai hau dutenak: Andrzej Frycz Modrzewski\nMultimedia: Andrzej Frycz Modrzewski\nBNF: 12197347n (data)\nOpen Library: OL677234A\nLodzeko voivoderriko jendea\nOrriaren azken aldaketa: 26 urria 2019, 11:19.


Alaitz Biritxinaga Abadiano, emakumeak txirrindularitzan duen presentziari buruz: "Gutxi ez garen arren, errepidean emakume gehiago behar ditugu" - Kurutziaga Ikastola\nAlaitz Biritxinaga Abadiano, emakumeak txirrindularitzan duen presentziari buruz: “Gutxi ez garen arren, errepidean emakume gehiago behar ditugu”\n12 maiatza, 2022\t| Albisteak, Bloga, Elkarrizketak\nAtxondoko errepide bazterreko taberna batean errepideko kontuez berba egiten. Alaitz Biritxinaga Abadiano Kurutziagako gurasoa da, eta txirrindularitza zainetan du. Azken mende laurdena epaile lanetan egin du, baina iritsi zaio “ametsa” legez duena bizitzeko unea: Itzulia Women lasterketako zuzendaria izango da. Emakumeen Birari lekua hartu dion lasterketako lehen edizioan, lehen emakumea zuzendari. Barikuan hasi eta domekara bitarte hiru etapa jokatuko dituzte.\nZelan doaz lasterketa aurreko egunak?\nUrduritasunez baino, ezjakintasun puntu horrek sorrarazten didan zera hori dut. Izan ere, inoin ere egin ez dudan lan bat egin behar dut. Ea zer gertatuko denaren urduritasuna dut. Gainontzean, ondo nago.\nZelan jaso zenuen zuzendari izatearen eskaintza? Zelan gauzatu da guztia?\nJulian Erasok (gizonezko Itzuliaren zuzendaria) deitu zidan egun batean, txarto oroitzen ez badut gizonezkoen itzulia hasi baino astebete edo egun batzuk lehenago. Lasterketa hartan ere lan egin nuenez, deia ikusi nuenean pentsatzen nuen lasterketaren inguruan zerbait aipatzeko besterik ez zela izango. Eta berba egiten hasi ginela “amarru batean sartu behar zaitut” esan zidan. Berritasunen bat-edo izango zelakoan, sorpresa eman zidan: “Emakumezkoen lasterketako zuzendaria izango zara”. Erabat harrituta geratu nintzen.\nZuretzat ezusteko pozgarria izango zen.\nHorrela izan zen, bai. Momentuan pentsatu nuen gauza bakarra “World Tour” izan zen (txirrindularitzako maila gorena). Niretzat ametsa baita, 26 urte mundu honetan lanean ibili ostean World Tour mailako lasterketa bateko zuzendaria izatea… Sinestezina. Nork esango lioke ezetz eskaintza horri?\n“Sentitzen dut sari hau didaten estimuagatik eman didatela”\nZuzendari izatearen presioa igartzen ari zara?\nEz dut horrelakorik sentitzen. Gizonezkoen itzulian ikusi nuen zelan funtzionatzen duen. Argi dut zein den nire eginkizuna: gure aurretik lasterketa garbi joatea.\nZeintzuk dira, orain arte behintzat, zuzendari izateak ekarri dizun alde ona eta alde txarra?\nAlde ona jendearen zoriontzeak izan dira. Hor konturatzen zara jendeak baloratu egiten zaituela. Eta txarrik, ez du txarrik… oraindik [barreak].\nZer helburu jarri dizkiozu zure buruari lasterketarako?\nNik gura dudan bakarra lasterketa garbi joatea da. Ez dut inor traba egiten egotea gura.\nLasterketetako epaile izaten diharduzu 26 urtez.\nHori da. Gizonen Itzulian ez, bertan epaileak bideratzen, akreditazioak kudeatzen eta nolabait haien zuzendari lanak egiten aritu naiz.\nZer desberdintasun ikusten dituzu bi lanen artean?\nEz dakit zehatz esaten oraindik, baina lasterketa batean zuzendari izateak sekulako ardura eta pisua du, zu baitzara lasterketa hori gidatzen duena eta dena ondo joan dadin bermatu behar duena.\nItzuliko lehen zuzendari emakumea bihurtu zara. Zer suposatzen du zuretzat horrek?\nMordoa suposatzen du, bulegoko lanean zein errepidean emakume asko gaude lanean. Eta oraindik aurrerapausoak egitea falta den arren, duela 26 urte okerrago geunden. Sentitzen dut sari hau didaten estimuagatik eman didatela.\n“Txirrindularitza oso gogorra da, denbora asko eta dedikazio handia eskaini behar zaio”\nZenbateraino aldatu da emakumeen presentzia orain dela mende laurdenetik gaur arte?\nNi sartu nintzenean lasterketa gutxi batzuk baino ez zeuden Euskal Herrian: Iurretan egiten zen Emakumeen Bira, Durango-Durango lasterketa, eta Nafarroan egiten besteren bat. Orain, aldiz, egutegi bat dago, federazioak antolatzen dituen lasterketak…\nEmakumeak protagonismoa hartzen ari direnaren sentsazioa duzu? Antolakuntzan zein errepidean diot.\nJokoan dagoen gizonezkoen Giroan, esaterako, emakume bat dago zuzendari, Rosella Bonfanti. Deigarria da World Tour mailako Itzulian ere emakume bat izatea zuzendari. Egia da urte osoko lanetan gero eta emakume gehiago ari direla. Baina errepidean gehiago behar ditugu, gutxi ez garen arren.\nLasterketari begira: zelako lasterketa espero duzue?\nDonostiko etapa oso gogorra izango da. Iaz joan ginen ibilbidea ikustera, eta oso ibilbide zaila da. Goi mailako lasterketa izango dugu, goi mailako txirrindulariekin.\nMallabiako etapara etorrita, pizgarri nabarmen bat du: Karabieta.\nBai, ez bada lehenago apurtzen lasterketa. Montekalbo, Bizkaiko balkoia… igoeratxo asko daude bidean.\nAmaiera ere ez da makala.\nEz, gero. Ez da mutilen lasterketa bukatu zuten leku berean bukatuko, beherago baizik. Espero dugu eguraldiak laguntzea.\nZein izango da Bizkaia-Durango taldearen rola?\nInork baino gehiago borrokatuko dute. Garaipena garesti dago, baina protagonistak izaten saiatuko dira.\nEuriagaz asko aldatzen da zuen lana?\nKontrola galtzeko aukerak handitzen dira, lasterketa zelan doan jakitea zailagoa da. Gainera, erorikoak areagotzen dira eta autoek aurrera eta atzera egin behar dute. Nik beti diot: sekula ez da gertatzen ezer, baina egunen baten gertatuz gero…\nKurutziagan txirrindularitza zaletasuna egon izan da. Zelan dago harrobia Durangaldean?\nTxirrindularitza oso gogorra da, denbora asko eta dedikazio handia eskaini behar zaio. Eta gaur egungo gazteek hasieran eskaini diezaiokete, nire seme biak badabiltza esaterako. Baina adinean gora joan ahala, zaila da aurrera egitea hain zuzen eskaini behar eta ezin horren erruz.\n← LH: Multikirolak\nEkainaren 17an ikasturte amaierako jaialdia antolatuko dugu →


Inhar Urruzuno harrijasotzaile ondarrutarra, txapeldun 5Kirol proban - Lea-Artibai eta Mutrikuko Hitza : Lea-Artibai eta Mutrikuko Hitza\nInhar Urruzuno harrijasotzaile ondarrutarra, txapeldun 5Kirol proban\nHarrijasotzaile ondarrutarrak Aitzol Atutxagaz batera irabazi du herri kirolen txapelketa berritzailea. Xabier Orbegozo 'Arria V.'ari eta Jokin Eizmendiri nahikoa erraz irabazi diete.\nAitzol Atutxa eta Inhar Urruzuno txapelak soinean. Argazkia: Basque Sports\nHarrijasotzaile ondarrutarra eta aizkolari dimoztarra txapelketa irabazteko faboritoak ziren, eta ez dute hutsik egin gaur [maiatzak 1] Bilboko Bizkaia pilotalekuan jokatu den final handian. 41 minutu eta 17 segundotan amaitu dituzte lanak, aurkariek baino 4 minutu eta 18 segundo azkarrago.\nBikote irabazleak txapel bana eta 1.200 euro txekea jaso ditu sari legez. Urruzunok pozik dagoela aitortu du finala amaitzean. “Bost kirol desberdin izan dira. Intentsitate handiko finala izan da, eta gure gogo eta indar guztiekin ekin diogu. Oso ondo moldatu gara biok; elkarri ondo hartu diogu neurria. Mota honetako txapelketa bat sekula ez da egin, eta duda barik pozik nago. Nik estreinako parte hartu dut honelako erronka batean, eta txapela irabazteko, egia esan, oso garrantzitsua izan da indarrak ondo neurtzea, eta buruagaz jokatzea”.\nProbari dagokionez, bi bikote aurkariak harri jasotzean, aizkoran, txinga eroaten, ingude altxatzen eta trontzan lehiatu behar izan dute. Egin beharreko lana honakoa izan da: 100 kiloko kopa bat ehun aldiz altxatu lau txandatan (harrijasotzaileak); 45 ontzako hamabi enbor moztu (aizkolariak) lau txandatan; txanda librean, 50 kiloko txinga banarekin hamabi plaza egin; txanda librean, hemezortzi kiloko ingudeagaz 150 ukitu; eta, azkenik, biek batera, 45 ontzako enborrari hamar mozketa egin behar izan zieten trontzarekin.\nInhar Urruzuno eta Aitzol Atutxa trontzako proba amaitu berri garaipena ospatzen. Argazkia: Basque Sports\nUrruzuno eta Atutxa II.a aurretik hasi dira, eta abantaila horri eutsi diote amaiera arte. Probaren lehen zatian bikote bakoitzeko parte hartzaileak banaka aritu dira, bakoitza bere modalitatean, eta lau txandak amaitu ostean, minutu inguruko tartea atera diote Arria V.ari eta Eizmendiri. Bikote bizkaitarrak 27 minutu eta 4 segundotan amaitu du lehen zatia eta gipuzkoarrak, berriz, 27 minutu eta 58 segundotan.\nEta hurrengo probetan denbora tartea handitzen joan dira Atutxa eta Urruzuno. “Proba irabazteko gakoa azken zatia izan dela uste dut. Izan ere, trontzan aritzeko zatira besteak baino zer edo zer indartsuago ailegatu gara. Denak ondo irten du, eta txapela janztea lortu dugu. Hori bai, final estua izan da; aurretik nahikoa berdinduta ibili gara. Txingetan, esaterako, soilik bi untzako abantaila izan dugu, eta hori ez da ezer. Indarrak gorde ditugu, eta topera aritu gara trontzan”.\nFrontoia jendez beteta egon da. Datuak kontuan hartuta, 800 bat pertsona egon dira harmailetan. “Hainbeste jende harmailetan ikustea pozgarria iruditu zait, gutxitan gertatzen dira horrelakoak. Beti-betiko zaletuez gain, zaletu berri asko ikusi ditut. Eta hori oso garrantzitsua da. Etorri diren zaletu guztiei eskerrak eman nahi nieke, baita antolatzaileei ere. Herri kirolek horrelako bultzada bat behar dutela iruditzen zait, zerbait desberdina eta berritzailea. Ea kirolaren tenkada goraka joaten den”.


Xiberoa herri alkargoa Euskal Heriko herri alkargoa bakotxaren alde\nXiberoa herri alkargoako biltzarran aipagei nausiak izan dira , Oloroneko ospitalearen arrenkürak, Euskal Herriko alkargoa bakarraren bozkaldia eta Mauleko abattoir aren züzendari berriaren izentatzea.\nOloroneko ospitaleko , Valérie Friot züzendariak eta Isabelle Argacha medikoak aipatü dütüe ospitalean dütüen nekeziak , horietan lehenik bedezi eskaza eta horri bürü egiteko zoin xede züen ,hala nula Paueko ospitalearekin lana azkartzea.\nBestalde , Euskal Herri alkargoa bakarraz abisua eman behar züan herri alkargoak eta gehiengoak alde bozkatü dü , 31 alde, 8 kuntre eta 6 abstentzio.\nMauleko abattoir aren züzendari berria haütatü da , Benat Guimon ek hartüko du Gérard Clemente-en segida ,hau erretretala joanen delarik arramaiatzean.Hatik, ez da erranik izan, kabale hiltegia, noiz berriz zabaltüko den .\n2012 Abendua 21Mintzaldiak\n"Enbata mugimentüa Xiberoan". Düala 50 urte Enbata mugimentüa sortü zen Ipar Eüskal Herrian. Mugimentü hau nola hasi d...\nÜdako ikastaldia xiberotarraren ikasteko\n2013 Uztaila 09Hezkuntza\nXiberotar eüskara ikasteko edo hobetzeko üdako ikastaldia antolatzen dü Xiberoko Gaü Eskolak Mendikotan üztailaren 29tik...


Gustatu egiten zait opariak egitea zein jasotzea. Plazer handia da niretzat paketeak zabaltzea. Tira hemendik zeloari, tira handik paperari eta barruan zer dagoen deskubritu. Gozatze hori behin eta berriro berregitearren, modu sinbolikoan baino ez bada ere, gauza asko hartzen ditut oparitzat. Ez dut Olentzerorik behar zelofana ikusteko. Esate baterako, oparia da niretzat goizero egunkaria euskaraz irakurri ahal izatea. Euskarazko kazetaritzaren egoera ikusita, opari ederra da guri mundua euskaraz eskaintzeko prest dagoen jende profesionala egotea.\nOparia izan zen abenduaren 17an BECen egotea ere. Ez bakarrik sarrera ordaindu beharrik izan ez nuelako: han kantuan egon zirenekin kantatzeko aukera izango dudalako baino. Ezin izan nuen, egun guztian, ideia hori burutik kendu: milaka lagunen aurrean hain handi ikusten ziren bertsolari haiek edozein herritako jaietan gurekin kantatuko dute. Hori erregalu bat da.\nEta erregalua da, munduan zer gose dagoen erreparatuta, Euskal Herrian jaio izana. Mapamundian arra bat beherago joan izan banintz, ez nintzatekeen hogeita hamazortzi urtera heldu ere egingo. Eta helduta ere, klitoririk gabe, edo zortzi umerekin, edo burkarekin bizitzera kondenatuta egongo nintzatekeen akaso. Ez gara konturatzen, baina gerra galdu zutenen bandoko familian jaiotzea ere oparia da. Garaileen bandoan jaiota, ez genukeen duintasunaz hainbeste ikasiko.\nInoiz sinistu ere egin diet maitasunean zorte txarra izan dudala esan didatenei, baina orain badakit zortea izan dudala. Zorte handia: munduan dagoen jende guztiarekin, pozik egotekoa da batek baino gehiagok nire ohea aukeratu izana. Erregalu bat izan da jaso izan dudan laztan bakoitza, bai horixe.\nBorrokak borroka, bizitza bera ere opari bat da. Hilda egoteko denbora asko izango dugu gero ere; beraz, heldu bizitzari, tira zeloari eta paperari, eta deskubritu barruan dagoen hori guztia.


Huellas de Altsasuk lasaitasuna eskatu du - Altsasu - Guaixe.eus\nHuellas de Altsasuk lasaitasuna eskatu du\nGuaixe 2015-11-04 15:45\nIraileko bigarren asteburuko txakurren pozoitzeen ondoren gertatutakoa salatzeko sortu zen Huellas de Altsasu taldea. Foruzaingoa jakinarazi du sakandar bat atxilotu duela. Horrek jendea zein izan daitekeen espekulatzen hastea ekarri duela aipatu dute Huellas de Altsasutik. Horregatik, “talde eta sakandar gisa lasaitasunerako deia egiten dugu. Utz dezagun justiziak pertsona hori zigortu dezala edo ez. Ez gara ez epaileak ezta borreroak”.\nTaldearen lehen helburua iraileko gertakariak argitzea da. “Oraindik gutxi dakigu eta, horregatik, lasaitasuna eskatzen dugu”. Altsasuko Udalari auzian akusazio partikular gisa aurkezteko eskatu diote. Huellas de Altsasuk gaur egun 23 bat pertsonek osatzen dute. Baina nahi duen guztiak ateak zabalik du. Maskota guztien defentsan ariko den elkarte bat sortzeko urratsak ematen hasi dira.\nTxakurren pozoitzea gizon sakandar bati leporatu diote\nGuaixe 2015 aza 02 Altsasu


Marisa Boschetti: "Hego Amerikako komunitate askotan desohoretzat jotzen da nekazaritza-produkzioa emakumeen esku egotea" - Revista Emakunde AldizkariaRevista Emakunde Aldizkaria\nMarisa Boschetti: “Hego Amerikako komunitate askotan desohoretzat jotzen da nekazaritza-produkzioa emakumeen esku egotea”\n19/11/2014 | 0 iruzkin\nArgazkiak: Mikel Arrazola (Irekia)\nMarisa Boschetti, laborari argentinarra eta Mercosurreko Familia Nekazarien Konfederazioko (COPROFAM) Emakume gaietarako arduraduna, Gasteizen izan da berriki, “Emakumeen Nekazaritza Ezezaguna. Hego Amerika eta Euskadiko Ahotsak” jardunaldian parte hartzeko. Jardunaldia Foro Rural Mundial foroak antolatu du, Familia Nekazaritzaren Nazioarteko Urtearen esparruan.\nBoschetti esne-ekoizle da 3.800 biztanleko herrixka batean, Córdoba probintzian. Familia-ustiategi bat da: haren aitaitak hasi zuen, eta gero, osabek eta aitak jarraitu zuten. “Denak hil zirenean, guretzat geratu zen dena. Ordura arte, familiako gizonezkoak arduratu ziren. Baina ez zen gizonezko gehiagorik, emakume ginen denak; beraz, ustiategiarekin nik jarraitzea erabaki nuen”.\nOrdutik, “nahiko bizimodu konplexua izan dut, landa-eremuko emakumeok toki guztietan egon behar dugulako. Produkzioan egon behar dugu, egunero, hutsik egin gabe; lanari buruzko erabakiak hartu behar ditugu, baina ama izatearen rola ere bete behar dugu, eta etxeko andre izatearena. Ni, gainera, administrazioari buruzko kontu guztiez ere arduratzen naiz, bai nire produkzioan, bai nire senarrarenean.\nZer zeregin duzu COPROFAMen barruan?\nErabaki-gune eta -eremu guztietan emakumeak egon daitezen bermatzea da COPROFAMen misioa. Gogorra izan da, ez da erraza izan, baina une hauetan emakumearen presentziak badu eraginik, eta gure aldarrikapenak ondo hartzen dira. Landa-eremuko emakumeari bizimodu duin bat emateko ere lan egiten du COPROFAMek: bere lanagatik ordainsari bat izan dezan lortzeko, hezkuntza jasotzeko aukera izan dezan, kredituak baliatzeko aukera, ura izateko, osasuna… Askotan, emakumeok eskubide horiek gabe egoten gara; gizonentzat, aldiz, askoz errazagoa izaten da eskubide horiek baliatzea.\nCOPROFAMen lankide dituzun gizonezkoekin lan egiterakoan, zure ustez merezi duen adinako garrantzia ematen diote gai honi?\nOso neketsua da gizonak mentalizatzea. Beste leku batzuetako emakumeekin harremanetan jarri nahi izan dut, antolakundean parte hartzeko gonbita egiteko, informazioa zuzenean emateko, eta haiekin koordinatzeko —zeren eta beti sindikatuetako eta toki-antolakundeetako kide diren gizonen bidez egin behar izan baitut hori—, baina gizonezkoek ez zidaten haiekin egoteko biderik ematen; hori gertatu izan zait.\nLanda-eremuko emakumeek zer egoerari aurre egin behar diote Hego Amerikan?\nHego Amerikan, nahiko ikusezina da landa-eremuko emakumea. Oso errealitate konplexua bizi du. COPROFAMek egindako diagnostiko baten arabera, eguneroko kontua da emakumeen aurkako indarkeria. Antolakuntza-mailari dagokionez, oso zaila izaten ari da emakumea ere egongo den elkarrizketa- eta eztabaida- guneak irekitzea. Gizonak du ahalmena, eremu guztietan, baita antolakundeen barruan ere. Horretaz gainera, oso denbora gutxi daukagu, gizonek baino lan-karga handiagoa dugulako: batik bat gu arduratzen gara seme-alabez eta etxeko kontuez; horregatik, gizonezkoak arduratzen dira sindikatuetako kontuez, eurak antolatzen dira. Bolivian edo Paraguain, esate baterako, landa-eremuko emakumeak are errealitate gogorragoa bizi du, ia isolatuta bizi delako. Lagun hauek elkarrengandik hain bereizita bizi dira, ezen ez baitute informazioa lortzeko aukerarik ere, eta aukera asko galtzen dituzte horregatik.\nEmakume nekazariek munduan ekoizten diren elikagaien erdia ekoizten dutela kontuan izanik, zer egin daiteke emakume nekazari horiek merezi duten aitorpena izan dezaten?\nBeste politika batzuk sortu behar dira: emakumea babesten dutenak, lurra izateko aukera ematen diotenak, horretarako eskubiderik ere ez baitute herrialde batzuetan. Landa-eremuko emakume askok, lan egin arren, ez dute erretirorako eskubiderik, eta seme-alabak haien ardura har dezaten beste aukerarik ez dute; dena gizonezkoen izenean dagoelako, senarraren izenean. Askotan, gizona beste lan batzuk lortzera ateratzen da, beste diru-sarrera batzuk izateko, familia mantentzeko; emakumeak, berriz, nekazaritzan jarraitzen du, baina ezer erregistratzen ez denez, ez du kredituak lortzeko modurik, ezta pentsiorik eta laguntza publikoak lortzekorik ere. Emakumeekin adostutako politika publikoekin, ordea, badago hori guztia aldetzerik. Bestalde, gizarte hiritarrak gutxietsi egiten du nekazaritzako lana, ez du balioesten; baztertu beharreko lantzat jotzen da, oraindik ere. Hori soldatetan islatzen da, eta are gehiago, emakumeen soldatetan.\nEmakumeek produkzioak beren izenean jartzea legez eragozten duen herrialderik ba al da oraindik?\nBadago, bai. Argentinan ez, baina Paraguain edo Bolivian beti gizonezkoak izan behar du buru. Jatorrizko herrietatik datozen komunitateez ari naiz, komunitate indigenez: emakumea, lurraren defendatzailea den arren eta nekazaritzari eta laborantza-moduei buruzko milaka urteko kultura eta irakaskuntzak transmititzen dituen arren, erabat matxista den gizarte batean bizi da. Komunitate horietan desohoretzat jotzen da produkzioa emakumeen esku egotea. Oso dira kultura itxiak. Argentinan, jatorrizko herri batean gertatu da, berriki: emakumezko bat da gidari, eta gai horrek borroka gogorra eragin du herrian, emakumea herritik bota nahi izateraino. Gai tabua da, eta, askotan, komunitate horretako emakumeak oso otzanak izaten dira, milaka urteko kulturak duen indarragatik.\nOrain urte batzuk, asko hitz egin zen emakumeentzako mikrokreditu-sistemez. Garapen-bidean zeuden herrietako familia-ekonomientzat benetako aterabidea izan zitekeela uste zen.\nOso emakume gutxik lortu dituzte mikrokredituak. Ondo nekeza izaten da horiek lortzea, eta horrenbeste tramite eta burokrazia tarteko, bide erdian geratzen dira asko eta asko.\nHirietan, batzuetan, umeak landa-inguruan haztea errazagoa dela uste da. Hala da?\nAskoz zailagoa da seme-alabak landa-inguruan haztea. Hirian aukera handiagoa dago hezkuntza duina emateko; landa-ingurunean, eskolak kaskarrak zaten dira, eta gazteek, askotan, ez dute Internet ezagutzen beren ikasketekin jarraitzeko hirira joaten diren arte. Osasun-zentroetara joatea ere korapilatsuagoa da. Aldiz, landa-ingurunean hazi den umea urrunago dago kontsumismotik eta adikzioetatik; hori da abantaila bakarra.\nAldatzen ari da landa-eremuko gizonek emakumeak izan behar duen lekuari buruz duten pentsamoldea?\nEz askorik. Gizona da familiako buru, eta guk dena negoziatu behar izaten dugu, segurutzat jotzen baita erabakiak gizonek hartu behar dituztela. Ez da horrela izaten kasu guztietan, ez dago zertan orokortu; baina egia da Latinoamerika gehienean asko kostatzen dela gizonek erabakitzeko gaitasuna aitortzea emakumeei.\nEmakume horiek badute osasun-zerbitzuetara jotzeko arazorik?\nHego Amerikako herrialdeetako osasun publikoa ez zaie denei berdin iristen. Aldeak daude, eta oso da prekarioa. Dirua duenak, sistema mediko pribatu bat ordaintzea duenak, arreta hobea izaten du. Bitarteko ekonomikorik ez izatean, landa-inguruneko emakumeak arazo larriak izaten ditu osasun-zerbitzuak baliatzeko.\nLanda-eremuko emakumeak badu bere kontuetarako astirik?\nLanda-eremuko emakumeak oso denbora gutxi du. Normalena gizona sozializatzea da, berak baitu herri eta hirigune hurbilenetara jotzeko aukera. Emakumeak zailago du joan-etorriak egitea, eta, azkenean, etxean geratzen da.\nZein da eredua? Zer herrialderi begiratzen diozue?\nEspainian eta Euskal Herrian izan ditugun bileretan, emakume batzuek esan zidaten baloratuak sentitzen zirela, beren produkzioak beren izenean eduki ditzaketela arazorik gabe, lan-arloan beren erabakiak inork zalantzan jarri gabe. Argi dago gu baino askoz ere aurrerago daudela. Hori da bidea, eta badakit horren atzean lan handia dagoela, ahalegin handia eta borroka latza, inork ez baitie ezer oparitu.\nDesberdintasunak desberdintasun, aurkitu duzue munduko herrialdeetako landa-eremuko emakume guztiek partekatzen duten espaziorik?\nEsperientziak trukatzen ditugun gune hauetan, konturatzen gara ez garela bakarrak. Konturatzen gara mundu guztiko emakumeek antzeko arazoak dituztela, gai berberak lortzeko borrokan ari direla, nahiz eta desberdintasun nabarmenak egon Iparraren eta Hegoaren artean.\nEgun, zein da familia-nekazaritzaren egoera zure herrian?\nEz da une erraza. Abeltzaintza krisialdian dago Argentinan; izan ere, esne-produkzioa gainbehera bizian erori da, soja-laborantza indartsu sartu dutenetik. Orain urte batzuk, soja askoz ere errentagarriago bihurtu zen bat-batean, eta ekoizle askok ganadua saldu zuten landare hori landatzen hasteko. Horrek langabezia handia ekarri zuen, eta landatzeari utzi zioten, soja urtean sei hiletan baino lantzen ez delako. Guztiarekin gertatzen den bezala, badirudi sojaren negozioak ere ziklo bat bete duela, eta bere prezioa minimoetara jaisten ari dela; horra hor drama. Esne-produkzioari utzi, eta sojarekin hasi zen jende askok ikusten du ez zaiola batere errentagarri. Baina abeltzaintzara ere ezin dira itzuli, oso garestia delako ganadua erostea, abeltzaintza-enpresa bat abian jarri ahal izateko.\nEtiketak landa eremuanekazaritza\nErantzunik gabe ra(etara) “Marisa Boschetti: “Hego Amerikako komunitate askotan desohoretzat jotzen da nekazaritza-produkzioa emakumeen esku egotea””


2012.05.22 / Goi mailako hezkuntzaren modernizazioa\nEskualdeetako Batzordeak argitaratu duen azken irizpidetako batean, Europako Batzordeak goi mailako hezkuntza erakunde eta administrazioei lagunduz goi mailako hezkuntzaren modernizazioaren agendaren exekuzioan parte hartzean izan nahi duen paper aktiboagoa txalotu nahi du.\n2012.05.17 / Donostiako La Asunción ikastetxea Euroscola lehiaketako irabazle\nDonostiako La Asunción ikastetxeko DBHko3. eta 4. mailetako ikasleak Europako Parlamentuak antolatzen duen Euroscola on-lineko lehiaketan Euskadiko txapeldunak suertatu dira.\n2012.05.14 / Enpresen konpromezuaren beharra bizitza osoan zeharreko ikaskuntzarekin\nEuropako Batzordearen “Enplegua sortuko duen susperraldi baterantz” komunikazioak, etengabeko ikaskuntza sustatzeko beharra enpleguan segurtasuna lortzeko elementu gako bezala azpimarratzen du.\n2012.05.08 / Erasmus Programaren 25. urteurrena\nErasmus Programaren 25. urteurrenaren ospakizuna dela eta, Danimarkako Presindentziak eta Europako Batzordeak programa honek goi mailako hezkuntzan izan duen eragina eta etorkizuneko perspektibak aztertuko dituen jardunaldi bat antolatu dute. Jardunaldia maiatzaren 8an eta 9an ospatu zen.\n2012.05.08 / Bizitza osoan zeharreko ikaskuntza: goi mailako hezkuntza erakundeen misio bat\nBizitza osoan zeharreko ikaskuntzaren kontzeptua tokiko, eskualdeko eta estatu mailako interpretazioen arabera aldatzen joaten da. Dena den, goi mailako hezkuntza erakundeen misio bat bezala onartzen hasi da.


Kordoba, udaberriko iguzkian beroa zen. Espaloiak ez balira mugikorrak izan, 1417-eko hiri zaharra XX-mendeko zela erran zitekeen (1417, Hegira-ko urtetegian, 2039, Kristauenean). Jendea hara eta huna, batzuek erlojuari so egiten: asti gutti egoiten, baina zergatik laister egin! Allah-k behar zen astia emanen. Airean hitzak, txisteak, irriak; haurren oihuak... Hiriaren hatsa.\n15-ek jo; auzo berrian, «Sâd» gizartearen building batean, 35 urteko gizon bat lurrean etzana zen. Bulegoan ez zen beste lagunik. Leiho-oholak betazal akituak bezala emeki-emeki jaustean, emakume boz ezti bat relatzaziorako kontseiluak ematen hasi.\nLurrean, Nizam dena ahanzten entseatu... Azkenean, pausa bat! Bost oren lan egin eta 40 minutuko bake hori ongi irabazi zuela pentsatuz pozik zegoen. Bere begiek ez zuten gehiago pantailetako ingurutxo erotua ikusten... begiak hutsak zitzaizkion. Bere zangoak ere «ahantzi» zitzaizkion. Munduko gizarte guziek bezala, «Sâd»-ek eguneroko planning-memorietan relatzaziozko ariketak sarrerazi zituen; metodo horri esker seigarren oreneko lana gaitza izaten zen.\n«Gogoan izan zure ezkerreko besoa... eskua lurrean duzu... Eskua astuntzen ari zaizu... astuntzen... tzen...» kantatzen zuen boz eztiak. Nizam-en gogoak ariketa ezagutzen zuelakotz, bozari obeditzen zion. Nizam-en gogoak ariketa gehiegi ezagutzen zuelakotz, kezkak ezin baztertu.\n«Mahometanoek hogei minutuko pausa dugu; besteek mundu zabalean hogei ta hamar minutukoa... Gaur ez naiz errexki lasaitukoð.\nHogei minutu iragan. Doinu ta boz eztiak pixkanaka ixildu. Kordobako mairu elizan (Kristauen denboran eliza nagusia zenean), laugarren programa esnatu: bideetako arroltzmatikoak ta karriketako espaloi mugikorrak gelditu. Nizam-en bulegoan, leiho oholak automatikoki igan eta gezi hori bat tronadurako xoko batean piztu, La Mecque-rako bidea erakutsiz. Nizam, hasperen batekin lurroihal saindua zegoen xokora, geziaren azpira joan zen eta bertan belaunikatu. Hirian gaindi ozendu egin zen zilarrezko ezkila baten soinua, Teheran-eko erakustokian zegoen ezkila zahar batena.\nAnartean, gerizarako robotak esnatu ta automuezzin eletronikoa birugarren otoitza kantatzen hasi.\nOrduan, España guzian denak ahuspekatu.\nTeheran-en ez zen otoitza egiteko tenorea, eta Iraneko Lendakaria, Reza Ayatollah, pentsaketan zegoen. Berri txar bat: Indiako gobernua (Irandiarra) erori zela. Iranentzat, zaflako eder bat. Hori ezin onar. Bestalde, India ta Pakistaneko mahometanoak ezin ahantz. Anaiak anaia ezin hil. Zer egin? Mikromizilak erabili behar... nondik? Edo beste herri baten mizila batzu bahitu eta erabili... Hortarako abiategi gorde berri bat hobe. Rezaren eskuak terminaleko klabera hunkituz. Kordoban zer tenore zen jakin nahi zuen.. Igurikatu behar.\nKordoban, automuezzina ixilduta, jendea zutitzen, bideetako arroltzmatikoak berriz sartzen, espaloi mugikorrak berriz ibiltzen; etxe, bulego eta dendetan gezi argiak hiltzen. Ayatollah Nagusiaren potreta, hiru neurritan emana, une bat ageri ta itzali. Nizam, zutik jadanik, idazgailuko pantaila ttikian bere notak irakutzen ari...\n— Bakea zurekin, anaia!\nNizam-ek jauzi egin, atea lerratzen ez baitzuen entzun, eta «Zuekin ere bai, anaiak!» ihardestean ilundu zitzaion barnea. «Bakea!!!...». Baina ez zuen fitxik erran.\n— Zer da zure azken hitza... anaia?\n— Nere ustez, dena den...\nNizam-ek besoa luzatu.\n— Allah-k mihi bat bai ta ere belarri eman digu, anaia. Hitz egin baino lehen bi aldiz entzuteko. Ikertu ditudan dokumentuen laburpen bat egin dizuet. Telememoriak zera dio:\nHogeigarren mendean, Basamortua deitzen dugun herrialdean, ba ziren Esqwal Herriko lau probintzi: Nafarroa, Gipuzkoa, Bizkaia ta Araba. 1370-ean (kristauen urtetegian 1992-ean), Bizkaiko zentral nuklear batean zerbait gertatu zen omen. Ordinadoreak ez dit xehetasunik ematen ahal. Eta gero, Hego Eskwal Herria, «lurralde debekatua» ofizialki bilakatu zen.\n— Hori ezin sinetsia! erran zuen Sadegh-ek oihuka. Lurralde debekatuak! III-garren munduko gerlaren ondorioak direla badakigu.\n— Hori ez bederen. 1992-ean debekatu zutela segur da.\n— Eta arrazoia? Zergatik debekatua den ez duzu bilatu?\n— Ez du balio. Anartean, Hirugarren Gerla gertatu, gutarrak eta etsaiak Españan sartu, dokumentu ainitz suntsitu. Ez baitakigu ere zer pasatu zen zentrala hartan. Zartatze ttiki bat? Entsegu bat? Baditake. Nik ere jakin nahi nuke. Gaurko egunean Irandarrek penintsula guzia daukagu bainan inor ez da Basamortuan sartzen. Airekorik ttikienak ere ez dira hango zerutik pasatzen. Hipotesis batzuek hango bizilagun guziak aspaldi bil direla diote; besteek, bizilagunak han badirela... nolakoak? Telemernoriek diotenez, ikustera joan zirenak ez ziren handik itzuli... Zer pentsa? Lurralde hil bat izanen da... Besterik ez.\n— Entsea gaiten, androiden bidez...\n— Hori bai.\nHemezortziak harnar gutitan. Berehala zen laugarren Otoitza. Nizam-ek bere buru ta eskuak jadanik garbituak zituen. Urak ez zion kendu buruko mina. Burua, erratera ausartatu ez zituen hitzez hantua zitzaion. Lasaitzeko, bere buruari hitz egin behar...\nBai, Erresuma handi bat altxatu dugu. Mahometano guziek ikurrin bera: ilargi xerra batekin. Bai, bederatzi izarrez apaindurik. Baietz. Ez-Mahometanoen kapitalismo itsuari edo desberdintasuneri uko egin behar. Allah-ren berdintasun ta anaitasunean bizi gara. Oraino. Kristauen fedea galtzen ari, gurea, egunetik egunera azkarragoa. Pentsalari berriek Islama zintzoki berritu. Eta, orai, zer? Ayatollah teknologoen orde, gerla saindua mikromizilez apailatu nahi duen hori. Jakintsuna ote? Bai, zera! Ez da Allah-ren zerbitzaria, handikaria baizik...\nTronadurako gezia piztu zen: laugarren Otoitza egin behar.\nTeheran-en, Reza Ayatollah pazientzia bilatzen ari... Klaberako «lot/buka» atzola hunkitu eta, «1» zenbakia jo. Koraneko aurkibidea pantaila ttikian agertzean, Reza-k kliski klaska ahul bat aditu zuen: inprimagailuarena.\nHorria makinatik ateratzean, mezua irakurri zuen:\nBASAMORTUAN MIKROMIZILEN GELTOKIRIK EZIN ALTXA\nHARA IGORRI DITUGUN ANDROIDEN BERRIRIK EZ.\nReza-k horria hartu zuen, mahainean ezarri eta hari begira egon. Horria su eta kerik gabe kiskaltzen, hauts bilakatzen, airatzen, itzaltzen...


Beterri-Buruntza mankomunitatean sartzea adostu du udalbatzarrak - Lasarte-oria - Txintxarri.eus\nBeterri-Buruntza mankomunitatean sartzea adostu du udalbatzarrak\nAdrian Garcia 2019-03-14 18:37\nLandaberriko errepidea konpontzearen alde egin du batzarrak, EH Bilduk eta PSE-EEk mozioa aurkeztuta. Hezkuntzari eskatuko diote jangela jartzeko.\nBeterri-Buruntza eskualdea osatzen duten udalerriek tokiko garapen, sustapen ekonomiko eta enplegu alorrean mankomunitate bat eratuko dute, eta hor izango da Lasarte-Oria ere. Udalbatzarrak aho batez onartu zuen, aldeko hamasei botorekin (EH Bilduko Kristina Bernal falta zen), erakunde horretan egotea. Hasiera batean udalerri guztiak osatzekoak ziren erakunde hori, baina, finantza arrazoiak tarteko, Usurbilek atzeratu egin du sartzea. Ondorioz, hastapenean, Andoain, Hernani, Urnieta eta Astigarragarekin batera parte hartuko du Lasarte-Oriak. Hurrengo pausoa izango da estatutuak udalbatzarrera eramatea.\nBeste puntuak ere aho batez onartu zituzten udal ordezkariek. Esaterako, apirileko Mugi tarifena; Manttangorri herri autobusari eragiten dio.\nBestalde, aurreko astean EH Bilduk aurkeztutako mozioa mahai gainean jarri zuten. Landaberri ikastolarako Hipodromoko errepidea eta aldapa konpontzea, eta jangela zerbitzua jartzea proposatu zuten. PSE-EEk zuzenketa bat aurkeztu, eta bi alderdiek adostuta aurkeztu zuten mozio transakzionala. Aho batez onartu zuen udalbatzarrak gero.\nModu horretan, Donostiako lurrak direnez, hiriburuko udalari eskatuko diote lanak egitea. Donostialdeko lurralde planean jasota dagoenez, errepidea eta bidegorri bat egingo dute bide horretan. Bestetik, udalak konpromisoa hartu du aldapa konpontzeko, bere eskumenen barruan dago eta. Azkenik, Hezkuntza sailari eskatuko diote jangela jartzeko.\nPuntu guztiak aho batez onartu ostean, galdera eta erreguen orduan izan zen ika-mika, batez ere, EH Bilduko Leire Elizegik hitza hartu zuenean. Martxoaren 8ko egunaren harira gogor kritikatu zuen udal gobernua, eta salatu mugimendu feministarekin koordinatu ez zirela. Hainbat gizonezko hautetsiren jarrera ere deitoratu zuen. "365 egun dituzue argazkietan ateratzeko, ezin al duzue egun bakar batean baztertu eta protagonismoa emakumeei utzi?".\nJesus Zaballos alkateak EH Bilduren hauteskundeetarako hautagaitza baliatu zuen erantzuna emateko. "Guk 16 urtez emakumezko alkatea izan dugu. EAJ alderdiak ere emakumezko bozeramailea izan du orain gutxi arte. Zergatik ez duzue zuek berdina egiten eta emakume bat aurkezten?".\nAurretik beste gai batzuk ere galdetu zizkioten gainerako alderdien ordezkariek. Ahal Du Lasarte-Oria Puedeko bozeramaile Arkaitz Nayak Kaxkarro inguruko lurren desjabetzeari buruz jakin nahi izan zuen. Hain justu, lur jabeen familiak auzitara eraman du udala, emandako kalte ordainak nahikoak ez direlakoan. Balio justu auzitegi batek 500.000 eurotan ezarri zuen kopuru hori. Familiak, ordea, 5 milioi euro eskatzen ditu, lur hori urbanizatu daitekeelakoan. EAEko Auzitegi Nagusiak arrazoia eman dio familiari, eta udalak helegitea jarri du Auzitegi Gorenean. "Itxaron egin behar dugu, helegitea onartzen duen jakiteko. Badaezpada ere, udalak badu diru poltsa bat kalte ordain hori ordaintzeko", azaldu zuen alkateak.\nBestalde, EAJk ez du etsi, eta berriro saiatu da Jon Antxordoki bozeramailea TSSTko eraikina zena salbatzen. Balio historikoa du, eta horrela katalogatua izan daiteke. 1949. urtean eraiki zuten. Udalak emana du azpiegitura eraisteko baimena, inguruan etxebizitzak egitea aurreikusia baitago. Edonola ere, lanak gelditu behar izan dituzte, Ura Euskal Uraren Agentziaren baimena ez dutelako. Oria ibaiaren ondoan dago eraikina, eta, hortaz, beharrezkoa da agentziaren oniritzia hura eraisteko. Antxordokik Uraren agindua aprobetxatu zuen, udalari eskatzeko gaia "birpentsatzeko", eta baimena bertan behera uzteko. Halere, ahalegina alferrikoa izan zen, Zaballosek ez duelako iritziz aldatu. "Udalak bere baimena eman du. Uraren baimena independentea da, hura eskuratu beharko dute lanak aurrera egiteko".\nTxintxarri mar 07 Lasarte-Oria\nAlderdiak salatu du Landaberri ikastola herriarekin lotzen duen errepidearen "egoera kaskarra". Mozio bat aurkeztuko du datorren udalbatzarrean, as...


2023ko Tourra: nazio bezala ez dugu ikusten euskal ordezkaritza baten beharra Tourrean\nEz zen zuzenago izango nazio-bisio ikuspuntu batetik Euskal Herriak nazio bezala erreferentziako talde bat edukitzea Tourrean, nahiz Tourra Soriatik irten. Ba, berriro ere, Euskal Herria Txirrindularitzaren munduko erakustokian euskal ordezkaririk gabe.\nKuriosoa ere bada gure herrian gertatzen dena. Euskadi-Murias proiektua orain dela bi aste amaitu zela komunikatu ziguten. Jon Odriozola zuzendari ohiak bost urte hauetan lana ondo egin zutela eta pena bat izan zela proiektuaren amaiera komentatu zuen komunikabideetan. Eta, orain dela urte batzuk Euskatel-Euskadi proiektua amaitu zen. Gainera, errealitatea da Euskal Herria bezalako Estatu edo nazio gutxik eduki dutela Tourrean Euskal nazioak eduki duen presentzia munduko erakusleiho horretan euskal taldeek parte hartu dutenean. Eta, orain, berriro ere Eusko Jaurlaritzak dirutza gastatuko du 2023ko Tourreko etapak antolatzen. Baina, Euskal Herriak ez du presentziarik edukiko nazio bezala 2023ko Tourrean. Gutxienez, kuriosoa gurea. Estatu batek Tourrarekin kolaboratzen duenean Estatu horrek mundu globalizatu honetan presentzia edukitzeko arazorik ez duelako gertatzen da.\nHau da, herrialde batek Frantziako herrialdearekin kolaboratzen du txirrindularitza bidelagun duela. Baina, hemen, dirudienez, gauzak aldrebes egiten ditugu. Euskal Herria Tourreko etapa amaiera edo hasiera izan daitekeela frogatu nahi dugu mundu mailan. Baina, nazio bezala ez dugu ikusten euskal ordezkaritza baten beharra Tourrean. Kuriosoa gurea, batez ere, abertzale ikuspuntutik begiratzen badugu. Euskal Herrian atzera pausoak ematen ere abilak garela esango nuke, lehen euskal taldeak Tourrean, orain ez dago euskal talderik Tourrean.\nHori horrela izan ez dadin politikagintzan nazio ikusmen bat edukitzea ez legoke txarto. Adibidez, 1936ko urtean Eusko Jaurlaritzak futbol selekzioa sortzeko eduki zuenaren modukoa. Nahiz, orduan, adibidez, San Mames berririk, nahiz Erreale futbol zelairik… ez eduki.\nKanal hauetan artxibatua: Iritzia | Frantzia | Txirrindularitza


DANIELEN PROFECIA 1, Navarro-Labourdin Basque (BHNT) | Chapter 1 | The Bible App | Bible.com\n1 Udaco erregue Joaquinen erreguetasuneco hirugarren urthean, Nabucodonosor, Babilonaco erregue, ethorri cen Jerusalemera, eta sethiatu çuen.\n2 Eta Jaunac haren escuetara arthiqui cituen Joaquin Judaco erregue eta Jaincoaren etcheco uncietaric pharte; eta Nabucodonosorrec eraman cituen Senaarreco lurrera, bere jaincoaren etchera, eta eçarri cituen bere jaincoaren etcheco kutchateguian.\n3 Eta erreguec erran cioen Aspheneci, ebaquiez cargutua cenari, erakar cetzan Israelgo umeetaric, erregueen eta buruçaguien odoleticaco\n4 Guiçon-gazte cembait, estacururic batere gabeac, gorphutzez ederrac, çuhurcian arguituac, anceetan trebeac eta jaquitateetan ikasiac, eta erregueren jaureguian egon citazqueenac, hequiei irakastecotzat caldearaz iscribatzen eta minçatzen.\n5 Eta erreguec eman çaroeten egun bakotcheco bicigarria bere jatecoetaric eta berac edaten çuen arnotic, arren-eta hirur urthez haciac içan ondoan, guero egon citecençat erregueren aitzinean.\n6 Beraz, hequietan guerthatu ciren Judaco umeetaric, Daniel, Ananias, Misael eta Açarias.\n7 Eta ebaquien buruçaguiac eman çaroezten icenac, Danieli Baltasarrena, Ananiasi Sidraquena, Misaeli Misaquena, eta Açariasi Abdenagorena.\n8 Bada, Danielec bere baithan gogoa hartu çuen, etzela lohitu behar erregueren mahaineco jatecoez eta harec edaten çuen arnoaz, eta othoiztu çuen ebaquien buruçaguia utz ceçan kutsutic bere buruaren beguiratzera.\n9 Jaincoac berriz, Danieli eman ciozcan ebaquien buruçaguiaren beguithartea eta esquer ederra.\n10 Eta ebaquien buruçaguiac erran cioen Danieli: Beldur naiz ni ene erregue jaunarençat, ceinac bereci baitarozquitzuete jatecoa eta edatecoa; harec ikusten baditu çuen beguitharteac meheago çuen adineco berce guiçon-gazteenac baino, erregueri emanen dioçue ene burua.\n11 Eta Danielec erran cioen Malasarri, ceina Danielez, Ananiasez, Misaelez eta Açariasez cargutu baitzuen ebaquien buruçaguiac:\n12 Froga gaitzatzu, othoi, gu çure cerbitzariac hamar egunez, eta eman bequizquigu baratzecariac jatera eta ura edatera;\n13 Eta guero beguira dioçute gure beguitharteei eta erregueren jatecotic hazten diren berce guiçon-gazteenei; eta ikusten duçunaren arabera eguinen duçu çure cerbitzariequin.\n14 Hunec horrelaco solasac ençunic, frogatu cituen hamar egunez.\n15 Hamar egunen buruan berriz, hequien beguitharteac aguertu ciren hobeac eta guicenagoac erregueren jatecotic hazten ciren berce guiçon-gazte gucienac baino.\n16 Malasarrec eramaten cituen beraz hequien jatecoac eta edateco arnoa, eta ematen ciozcaten baratzecariac.\n17 Jaincoac berriz, guiçon-gazte hequiei eman ciozcaten jaquitatea eta arguitasuna liburu gucietan eta çuhurcian; Danieli aldiz eman cioen ikuspen eta ametsen adigarria.\n18 Bethe cirenean egunac ceinen buruan erregueren aitzinera, harec erran beçala, sarthu behar baitziren guiçon-gazteac, ebaquien buruçaguiac aguerraraci cituen Nabucodonosorren aitzinera.\n19 Eta minçatu citzaiotenean erregue, berce gucietan etzen kausitu Daniel, Ananias, Misael eta Açarias beçalacoric; eta erregueren aitzinean egotu ciren.\n20 Eta edocein gauça galda cioçoten çuhurciaren eta adimenduaren gainean, erreguec hequien baithan atzeman çuen hamarretan arguitasun guehiago, bere erreinu gucian cituen azti eta magoetan baino.\n21 Bada, Daniel han egotu cen Ciro erreguearen lehembicico urthea arteo.


LAB sindikatuak arbuiatzen du Ertzaintza eta Udaltzaingoen hautaketa-prozesu bakarraren deialdia | Angula Berria\nHasiera » LAB sindikatuak arbuiatzen du Ertzaintza eta Udaltzaingoen hautaketa-prozesu bakarraren deialdia\nUrrats honekin EAJk eta Eusko Jaurlaritzak Udaltzaingoak “Ertzaintzatu” nahi dituzte. Aurrez Udaltzaingoko bitarteko agenteen poltsarekin, agenteen deialdi bateratuarekin, Segurtasun Publikoaren Legearekin, Udaltzaingoen Koordinazioarekin... egin bezala, aspaldiko helburua gauzatzen jarraitzeko beste urrats bat da hau. Segurtasun Sailak bere Ertzaintzarekin dituen arazoak udaltzainak kontrolatuz eta zuzenduz konpondu nahi ditu Erandiotik.\nDeialdi bateratuak ez baziren udaltzainen integraziorako eredu egokia, udaltzaingoko polizia eredua Ertzaintzaren berdina izan dadin emandako azken urrats hau, udaltzainen desintegraziorako erabateko apustua da. Erabaki hau funtzionatzen ez duen eta arazoak besterik ematen ez dituen eredu batekin sakontzeko beste urrats bat da. Jendartearen egungo arazoei erantzunik ematen ez dien eredu agortuan itsu-itsuan jarraitzea da.\nAurreko urratsen moduan Udal autonomia murrizten jarraitzeko beste pausu bat da honakoa. Negoziazio kolektiborako eskubidearen aurkako hamaikagarren erasoa izateaz gain, Udaltzaingo ezberdinetan dagoen enpleguaren egoera larriarekin bukatzeko soluziorik ez dakarren neurria da hau. Egoera zein den ikusita, LAB sindikatutik honakoa adierazi nahi dugu:\nUdal autonomia murrizten jarraitzeko hamaikagarren urratsa den deialdi honen aurrean orain arte izandako utzikeria albo batetara utzi eta arduraz jokatzeko exigitzen diegu Euskal Herriko Udalei.\nUdalez-udal hautapen prozesu propioak martxan jartzeko unea da, Udaltzaingo plantilen dimentsioak aztertuz, herritarren beharrak gain hartuta zerbitzu publikoaren kalitatea handituz. Udaletako LPZren barruan dauden lanpostu guztiak eskaini daitezela, langileen ordezkariekin lehentasunak, prozesuak, profilak eta abar negoziatuz.\nLABek herritarrekiko hurbiltasunean eta integrazioan oinarritzen den udaltzain eredu bat defendatzen du. Bada garaia, euskal jendarteak eskatu eta behar duen kalitateko segurtasun publikoaren bidean, Euskal Polizia proaktiboa, jendartean integratua, jendartearen beharrei erantzungo diena eta berdintasun baloreetan oinarriturikoa abian jartzeko.


Ekogunea, Kutxa Gizarte Ekintza Komunikazioa Albisteak Baratzerako lursaila eskuratzeko izen-emate epea zabalik Kutxa Ekoguneko Baratze Parkean\nBaratzerako lursaila eskuratzeko izen-emate epea zabalik Kutxa Ekoguneko Baratze Parkean\nKutxa Ekoguneko Baratze Parkean sortzen diren bajak betetzeko helburuarekin itxarote poltsa osatuko da izen-emate hau egin eta ezarritako baldintzak betetzen dituzten pertsonekin.\nIzen-emate epea irekita izango da 2020ko maiatzaren 20tik ekainaren 30era bitartean (biak barne).\nKutxa Ekoguneko Baratze Parkea, Gipuzkoako beste 21 parkeekin batera, Baratze Parke Sareko kidea da eta Sarearen helburu nagusia, ekologikoa eta autokontsumorako den baratzezaintza sustatzea eta hedatzea da. Sareko beste Baratze Parke batzuetan ere badira lursail libreak eskuragarri, hala nola, Azpeitia, Beasain, Elgeta, Usurbil eta Zegamako Baratze Parkeetan. Interesatua dagokion Udalarekin jarri behar da harremanetan zuzenean.\nAnima zaitezte eta Baratze ON!\nKutxa Ekoguneko Baratze Parkeko Izen-emate baldintzak\nINFO + BARATZE PARKE SAREA


Emakumea historikoki egon da gizonaren rolaren menpean, etxerako lanetara mugatua umeen eta familien zainketa. Bere iritzi eta eskubideak ez dira historian zehar aintzat hartu, eta horrexegatik zapalketa handiak jasan dituzte.\nHau guztiarekin apurtzeko emakumeek prozezu sozialetan izan duten garrantzia baloratzea ezin bestekoa da, zeren eta gizateriaren Historia, soilik gizateria erdiarena izan da. Garapenaren protagonismoa gizonari bakarrik eman zaio, bai zentzu antropologikoan bai bere adiera sexistenean ere.\nEmakumeek, aintzinean eta gaur egunean protagonistak izan direnak, ikusiak eta entzunak izateko eta merezi duten balioa izateko borrokatu behar izan dute. Presente egon diren beste historia batzuk bultzatzeko gai ere izan dira. Belaunaldiz belaunaldi entzun, ikasi eta transmititu diren enkuadernazio eta multikopiatzailerik gabeko historiak. Historia bera erakusgarria da\nEmakumeak eta politika: Politika arloan, argi dago gizonek izan dutela monopolio osoa. Emakumeen partehartzea beti egon da gizonen nahien menpe. Mende hasieratik, talde politikoen inguruko emakume taldeak existitu dira. Hauen ekimenak oso aberatsak izan dira arlo kultural eta sozialan.\nEmakumeen papera gizarte mugimenduetan: Emakumeei egotzitako eginbeharra zen obra sozialen ardura. Politika aldiz, zerbait serioagoa zen eta beraz, gizonen ardurapean egon behar zuen alorra izan da\nEmakumeak eta kirola: Kirola ere, mutilen esparrua izan da historian zehar. Emakumeak oso berandu sartu dira aktiboki kirolaren munduan eta beti ere, kirol batzuetan partehartzea zailagoa izan dela argi dago. Horrexegatik, mendearen azkeneko hamarkadetan mundu honetan sartzeko esfortzua egin duten emakumeei leku bat eskaintzea ezinbestekoa iruditu zaigu\nGure eskoleetan aipatzea eta erreklamatzea historian zehar izandako emakumeen ekarpenak oso baliogarria izango litzateke....ikastetxe batean egindako paneleak adibideak izan ahal dira...\nIDAZLEA: Marta Lozano\nETIKETAK #marta, Emakumeak protagonista


Arkitektura bioklimatikoa – Gizapedia\nEraikin bioklimatikoa. Kredituak: Biodiesel33.\nArkitektura bioklimatikoa eraikinak irizpide ekologikoak diseinatu eta eraiki egiten duen arkitektura da, bereziki bertako kondizio geografikoak eta klimatikoak (hala nola, orientazioa eta aireztapena) probestuz energiaren kontsumoa minimotzeko, material birziklagarriak (zura, lastoa, beira, ...) erabiliz eta bere energia propioa sortuz (adibidez, eguzki-panelak baliatuz). XX. mendearen bukaeran sortutako termnioa bada ere, antzinako ziblizazioetako arkitekturak eta arkitektura tradizionalak arkitektura klimatikoaren irizpideak jarraitzen zituzten neurri batean, baino zibilizazioa industrialak ekarritako arkitekturaren estandarizazioarekin batera irizpide horiek bertan behera geratu ziren, krisi ekologikoak kontzeptua berreskuratzera bhartu gaituen arte.\nBirziklapena erabilitako gaiak eta produktuak bildu eta birprozesatzeko prozesua da, haiekin gai eta produktu berriak sortuz. Gainera, birziklapenari esker, gai eta produktu horiek hondakin moduan tratatzeari utzi eta…\nArkitekturan, gurutzadura gurutze forma oinplanoa duten elizetan nabe nagusiaren (mendebalde-ekialde ardatzean gehienetan) eta trasepto edo zeharkako nabearen (ipar-hego ardatzean) arteko gunea da. Bere gainean zinborio edo zinborrio izeneko…


Lemoako Euskal Jaia hilaren 3an\nSeigarren aldiz, herriko kuadrillakaz adostuta, bagileko lehenengo zapatuan, Euskal Jaia antolatu dau Lemoako Jai Batzordeak. Jaiaren helburua, "euskal ohiturak aldarrikatzea eta baserri munduari babesa adierazotea" da.\nLehian taldeak joko dau Elizondon bagileko lehenengo zapatuan, 19:30ean. Taldeak euskal kantu herrikoien bersinoak eskeintzen ditu, sano kantu ezagunak, danak dakiezan kantuak; taldearen helburua jenteak eurekaz batera kantetea da eta.\nHorren aurretik be egongo da nondik nora ibili jai giroan Lemoan zapatu horretan. Izan be, eguerdi partean hasiko da jaia, 13:00etan, Jubiladuen tabernatik abiatuko dan poteo musikatuagaz. Poteoaren ostean, herri bazkaria egongo da Arraibin,15:30ean.


Handizkako aromaterapia naturala egurrezko metxa lurrinadun soja kandela fabrika eta fabrikatzaileak |Winby\nAromaterapia naturalaren egurrezko metxa lurrindun soja-kandela\n☞Ehunka lurrin eskaintzen ditugu, usain zerrendatik aukera dezakezu.\n☞Tamaina handia gustatzen bazaizu, jar zaitezke gurekin harremanetan, nik ere eman dezaket.\n☞Zure logotipoa pertsonalizatu nahi baduzu, jarri gurekin harremanetan, lehenik eta behin lagin bat diseinatu dezakegu zure erreferentziarako.\nTamaina: 9,2 cm (zabalera) * 11 m (Altuera)\nOEM eskuragarri dagoen beirazko potea Aromaterapiako egurrezko soja argizaria lurrindun kandelak naturalak dira\nGlsss lurrinezko kandela hau soja-argizari naturalarekin, egurrezko metxearekin eta beirazko kandela matearekin egina dago.\nArgizariari buruz, % 3, % 5, % 8, % 10 lurrina aukeratu dezakezu.Eta argizaria kolorea zure eskakizunen arabera pertsonaliza daiteke.\nBigarrena buruzkandela usaintsuaren lehengaiak,parafina argizaria, soja argizaria, erle argizaria eta beste landare argizaria erabiltzen dugu kandeletarako lehengai gisa.Soja-argizaria ezinbesteko olioaren %10a kargatu dezake eta oso usain atsegina eskaintzen du.Eta soja-argizariek ez dute gehigarri kimikorik edo koloratzailerik.\nMateriala beirazko pote matea + soja argizaria/parafina argizaria + egurrezko metxa+banbuzko estalkia\nTamaina 9,2 cm (zabalera) * 11 m (Altuera)\nArgizaria pisua 270 g\nPisu gordina 650g\nAurrekoa: Luxuzko luxuzko soja argizarizko edukiontzi usaindun kandelak kristalezko ontzietan\nHurrengoa: Usainezko soja argizarizko kandela\nNi Kandela naiz\nzuriz egindako kandela usain pertsonalizatua\nA07M beira izoztu beltz lurrindun kandelak P...\nzutabe forma aromaterapia kandela-urdina/berdea\nP20F P21F Handizkako pertsonalizatutako karratu pribatua...\nD08T Olio-pintura estiloko etiketa usain anitzeko Yan...


Alex Txikon: <i>'mendian 10 bat litro edan behar dira egunean</i>' - bizkaie.biz\nBarriketan III. urtea // 51. zenbakia\nAlex Txikon: 'mendian 10 bat litro edan behar dira egunean'\nMakalu eta K2: Otxoa de Olza eta Txikonen amesa\nIñaki Otxoa de Olza eta Alex Txikon euskal mendizaleen plana ez da edozelakoa. Datozen hileotan zortzimila metrotik gorako Makalu eta K2 mendien tontorrak zapaldu gura dabez, munduan diran zortzimila metrotik gorako hamalau mendietatik gatxenetakoak duda barik. Apirilaren 1ean hartuko dabe hegazkina Madrilen eta apirilean eta maiatzean Nepal aldean ibiliko dira 8.463 metroko Makalu mendiari begira eta bagilaren 3tik 10era, etxean astebeteko deskantsua hartuta, barriro ekingo deutse abentureari eta Karakorumeko K2, 8.611 metrogaz, Everest mendiaren ostean, munduko bigarren altuena dan hori izango da euren helburua.\nIñaki Otxoa de Olza nafarra beteranoa da mendi kontuetan, altuera handietan ohituta dago eta Himalaian gida beharretan ibilitakoa da; orain arte, zortzimila metrotik gorako bederatzi tontor zapaldu ditu.\nAlex Txikon lemoarra, barriz, gazte-gaztea da, 22 urte baino ez daukaz eta dagoeneko esperientzia handiko mendizalea da. Oraingoz, 8.047 metroko Broad Peak da bizkaitarraren zortzimilako bakarra.\nEzpedizinoaren gorabehera guztiak jakin guran, Alex Txikon lemoarrarengana jo dogu eta pozik kontau deuskuz berak ondokoak:\n1. Nazinoarteko taldeakaz baimenak konpartidu arren, espedizino independientea, arina, alpinoa, sherpa edo laguntzailerik bakoa eta oxigenorik erabiliko ez dauana izango da Lemoa-Iruñea // Makalu-K2 2004. Ez ete dozue arrisku larregi hartu?\nBai, biok bakarrik goaz baina han mendian jente asko ibiliko da; bueno, baimenaren barruan ez baina hirugarren bat be geugaz datorrela esan behar deutsut, Dimako Fernan Lekue hain zuzen, mediku beharra egin dau berak. Ez dot uste arrisku larregi hartu dogunik; gure aurretik Norvegiako espedizino bat joango da eta beheko kanpamentutik lehenengora arteko glaziarra ondo ekipauko dabela pentsetan dot; hori leku arriskutsua da, arrakalak eta dagozalako eta egun batetik bestera aldatzen diralako bai lekuz eta bai neurriz.\n2. Otxoa de Olza beteranoaren esperientzia eta zuhurtzia eta Txikonen gaztetasuna, ilusinoa eta indarra buztartuko dira ezpedizino berezi honetan. Preparazino berezirik egin dozue espedizino honetarako?\nIñakik badaki zer dan zortzimilakoetan ibiltea eta ez dot pentsetan ezer espezialik egingo ebanik. Dana dala, oinarri-oinarrizkoa bai, jakina, mendiko eskia, galapan egunero, batez be, alde fisiko lantzeko. Nik, ostera, denpora larregi be ez daukat entrenamentuetarako, beharrean zortzi bat ordu egiten dodaz egunero eta ahal dodanean joaten naz bai galapan eta bai mendira. Errendimentu fisikoa hobetzeko preparatzaile bategaz ibiltea zer dan eta ze abantaila dagoan badakit, lagun batzuk pelotariak dodazalako eta era horretako laguntzinoa dabelako; ni neu be horren bila hasi nintzan, Federazinoko medikuakaz be hartu-emon batzuk euki nebazan entrenamentu batzuk zehatz preparau guran baina jente asko dabilen lekuetan ez dabe jaramon larregi egiten, ezaguna izan behar zara kasu egiteko eta, azkenean, nire kontura ibili naz entrenetan.\n3. Makalu eta Chogori edo K2, zortzimilako gatxenetakoak aukeratu dozuez. Zergaitik?\nIgaz Broad Peaken ezagutu ginan iñaki eta biok; Patxi Goñi eta Julen Reketagaz joan nintzan baina han astebete edo egin neban Iñakigaz eta lagun handiak egin ginan. Hortik aurrera, kontaktuan egon gara beti, eskaletan be ibili gara eta proposamena berak egin eustan. Kontua da ze Iñaki 14 zortzimilakoak datozen hiru urteotan egiteko proiektuan dabilela buru-belarri eta Makalura eta Chogorira beragaz joateko konbitea egin eustala; jakina, nik ezin ezetzik emon. Ideia berea izan zan.\nArgi dago Makalu eta Chogori edo K2 mendi gogorrak dirala baina erronka ederra be bai eta ilusino handiagaz goaz.\n4. Makalun haize boladak eta eguraldia bera izaten dira arerio gogorrenak. Horreen kontra ez dago ezer egiterik, ezta?\nEz. Eguraldi txarraren kontra egin zeinken gauza bakarra itxarotea da. Igaz gure talde internazionaleko mendizale batzuk lau gau emon ebezan laugarren kanpamentuan haizeagaz dendatik urten ezinik. Txekiar batzuen denda bat hegaz be ikusi genduan, izan be, haizeak denda osoa eroan eutsien barruan 6 mila dolar, telefonoa eta mendiko materialagaz.\nMakalun haizeak gogor joten dau, nahikoa baltz ikusten da beti, haizeak edurra eroan egiten daualako baina ez da ahaztu behar zailtasun tekniko handiak be badaukazala; gailurra bera arista zorrotz baten dago eta zortzimilakoen artean gatxenetakoa da, tontorrean persona bakarra sartzen da, atara kontuak.\n5. Kontaiguzu igoerea zelan planteauko dozuen (zenbat egun, kanpalekuak, sokak...)\nApirilaren 1ean Madriletik Kathmandura eroango gaituan hegazkina hartuko dogu. Treking edo hurreratze ibilaldirik ez dogu egingo beheko kanpamentura arte. Everest aldetik aklimatauko gara eta gero helikoptero batek eroango gaitu 4900 metrora, ez Makaluren beheko kanpamentuan, apur bat beheratxuago. Kontua da ze 75 kilo baino ezin doguzala eroan helikopteroan eta zer eroan edo motxilan zer sartu erabagitea be ez da lan makala izango. Segurutik sherpak beharko doguz azken zati horretan material guztia eroateko.\nZehatz ze bide hartuko dogun ez dakigu, edo bide arrunta, glaziarrari buelta osoa emonda edo kukutchska pilarretik, artez-artez gora; duda barik, bigarren bide hori da gatxena baina era berean edur jausteen arrisku gitxien daukana. Hori bai, pilarraren aukerea hartu ezkero, bidea ekipetea tokauko jaku. Bigarren bide hori hartu gurako geunke. Beheko kanpamentutik lehenengora gauzak zelan dagozan ikusi beharko dogu ezer baino lehen, izan be, hor behar handia egoten da beti; glaziarra laberintoa da eta bidea marketan, sokak koloketan joan behar zara; hori bai, egunero glaziarra mobidu egiten da edo izotzezko zubiak apurtu egiten dira. Talde internazionalagaz goaz eta baldintzetako bat bakotxak 200 metro soka eroatea da. Dana dala, igoerea gure kontura egingo dogu. Bigarren kanpamentua 6000 metro inguruan dago, bigarrena 6500era eta hirugarrena 7500 metrora; hirugarren hori apur bat goratxuago iminten da, gero tontorrerako desnibela ez daiten hain handia izan.\n6. Munduko bigarren mendi altuena, Chogori udarako itxiko dozue bagilaren hasieran etxean astebeteko deskantsua hartu osterako. Aurten 50 urte bete dira Achille Compañon eta Lino Lacedelli italiarrak mendi horretara lehenengo igoerea egin ebenetik. Ez dozu pentsetan jente larregi ibiliko dala aurten inguru horretan?\nBai. Chogori edo K2ren kasuan 50. urteurrena dala eta jente ugari ibiliko da hor, batez be, bide arruntean. Bide arrunta izan arren, benetan gatxa. Hego hormatik Pakistan da eta iparretik Txina; alde guztietatik ibiliko da jentea. Gu hego hormatik igoteko esperantzeagaz goaz, jente gitxiago ibiliko dalakoan; euskaldunon bidea da, hau da, igon eta bajatu lehenengoz 94an Juanito Oiarzabalek, Alberto eta Felix Iñurrategik eta Kide de Pablok egin ebena hain zuzen, arrunta baino gatxagoa da berau baina ahaleginak egingo doguz.\nBide arruntaren harian, Piramide Baltza be puntu arriskutsua da, harri soltea dagoalako eta kontu handiz ibili behar dalako; Carlos Polnerregaz egon nintzan orain hiru aste, berau izan da azkenetarikoa igoten orain hiru urte edo eta berak esan eustan mendian lau lagun egon zirala eta harri solteakaz benetako arazoak izan ebezala; lau katugaz hori, pentsaizu zer izango dan aurten 50. urteurrenegaz. Nik dakidala Italiako pare bat espedizino izango dira bertan bakotxean 25 lagun ingurugaz.\n7. Aurtengo lehen bi hileotan 18 lagun hil dira mendian eta 48 zauritu, igaz tarte berean baino % 50 gehiago. Mendiaren masifikazinoa, mendizaleen esperientzia faltea, arrisku larregi hartzea...; zer egin leiteke mendiko ezbeharrak ebitetako?\nEz da erreza. Persona bakotxa mundu bat da. Dana dala, mendizaleak eduketea eta trebatzea da bideetako bat. Ni be 18 urtegaz joan nintzan Alpeetara gauza askorik jakin barik; danok egin doguz holakoak baina badagoz moduak, orain Federazinoak ikastaroak emoten ditu eta gura izan ezkero, behintzat badago preparetako aukerea.\nGero, jakina, mendian atzera egiten jakin behar da mendia beti egongo dalako hor. Nik askotan egin dot atzera eta ez deust ardura esatea. Sarritan jentea ez da konturatuten aurrean zer daukan. Monte Perdido eta izen handiko mendietan izaten dira ezbeharrik larrienak, gehienetan jentea ekipau barik eta mendian ibilteko ohitura barik ibilten dalako.\n8. Zelako traba edo arazoak izan dozuez espedizino hau preparetako?\nGehienbat diru kontuak izan dira, permisoak lortzeko zein materiak guztia erosteko. Gero, ezustekoak be izan daitekez; orain pare bat urte Simone Moro italiarrari material guztia ohostu eutsien Pakistanen eta etxera bueltetea baino ez jakon geratu.\nHolako saltsatan sartzeko norberaren boltsikoa be hutsitu behar izaten da baina hauxe da nire afizinoa, kotxe polit bat ez dot eukiko baina gustoko leku eta kontuetan nabil. Jakina, babesleen bila ibiltea oso gogorra izaten da baina ez dago beste erremediorik. Aurten, pozik nago ze Arratiako bailara osoaren bultzakadea sentidu dot. Danak egon dira laguntzeko prest. Eskerrak emon behar deutsedaz Aranzabal Mendi Taldeari, Lemoako Udalari eta Gaztetxeari eta Contratas Elorrin eta Negarra enpresei. Ormaetxea anaiei be, Beñat eta Unairi nire eskerrik beroenak.\n9. Altuerarako zelako ekipo personala daroazue?\nLehen plastikozkoak ziran bota onenak baina orain Millet etxeko espedizinoko bota bereziak daroaguz, ia-ia belaunetarainoko polaina integral eta guzti. Gero, betikoa, lumazko buzo bat, forro polarrezko petoa, termikoak, txanoak, guanteak, bentiskako antijuak, alturako dendak...\n10. Jatekoaren aldetik ondo gobernauko zarielakoan gagoz, Beñat Ormaetxea kozineruak preparautako baba eta bestelakoakaz.\nBai. Alturako ohiko jatekoakaz batera Beñatek jateko gozoa preparau deusku bai gorako eta bai beheko kanpamenturako. Hor behean kozinerua eukiten dogu eta ondo jaten da baina beti arrozagaz eta espagetiakaz kantsau egiten zara. Dana dala, ondo jatea ez eze, edatea, gorputza ondo hidratauta eukitea be sano inportantea da, mendian 10 bat litro edan behar dira egunean.\n11. Apirilaren 1ean ekingo deutsazuen bost bat hilabeteko espedizinoaren ostean, ze proiektu darabilzu buruan?\nNiri mendia da gustetan jatana eta momentuz hauxe daukat, oraingoz ez dot besterik pentsau gura; baina egia da Iñaki Otxoa de Olzagaz oso ondo konpontzen nazana eta leitekeana da beragaz segidutea zortzimilakoak egiten.\nHori bai, barriro Pamirreko Comunismo mendira bueltetea gustauko litzakit, tontorretik oso hur geratu nintzalako.\nAzkenik, Urko Sanchezi be eskerrak emon behar deutsedaz emon deustan laguntzinoagaitik; ezpedizinotik bueltan dokumental bat preparetako gogoagaz gabiz eta erreztasun guztiak eskaini deuskuzalako.